Diari Oficial de la Generalitat Valenciana


Sumari del DOGV 4318, del 21-08-2002 (2002/7837)

RESOLUCIÓ de 20 d'abril de 2002, de la Direcció General de Treball i Seguretat Laboral, per la qual es disposa el registre i la publicació del III Conveni Col·lectiu de l'empresa Valenciana d'Aprofitament Energètic de Residus, SA, VAERSA, (Codi núm. 8000272).
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4318

Data del DOGV
:   21-08-2002

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2002/7837


Data del document
:   20-04-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * empresa pública
    * administració del personal
    * conveni col·lectiu

RESOLUCIÓ de 20 d'abril de 2002, de la Direcció General de Treball i Seguretat Laboral, per la qual es disposa el registre i la publicació del III Conveni Col·lectiu de l'empresa Valenciana d'Aprofitament Energètic de Residus, SA, VAERSA, (Codi núm. 8000272). [2002/7837]
  
Vist el text del III Conveni Col·lectiu de l'empresa Valenciana d'Aprofitament Energètic de Residus, SA, VAERSA, subscrit el dia 23 de gener de 2002, d'una part per la representació de l'empresa i de l'altra pel Comité d'Empresa Intecentres i presentat davant d'esta Direcció General de Treball i Seguretat Laboral en data 10 d'abril de 2002, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Negociadora, i que siga dipositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 20 d'abril de 2002. El director general de Treball i Seguretat Laboral: Román Ceballos Sancho.
  
Conveni col·lectiu del personal de l'empresa
  
VAERSA per a 2001-2003
  
Article 1. Objectiu i norma supletòria
  
a) El present conveni, negociat a l'empara del que disposen els articles 82, 83 i concordants del R.D Llei 1/1995 de 24 de març que va aprovar el text refós de l'Estatut dels Treballadors i la Llei Orgànica 11/85, de 2 d'agost de Llibertat Sindical, regula les condicions de treball del personal laboral que presta servicis per a l'empresa VAERSA.
  
b) En tot allò que no estiga recollit en el present conveni s'aplicaran les disposicions legals que dicten l'Estat o la comunitat autònoma en raó de les seues competències.
  
Article 2. Àmbit d'aplicació territorial, funcional i personal
  
Personal: El present conveni col·lectiu regularà les condicions de treball i les relacions laborals en els centres de treball de VAERSA i serà d'aplicació al personal que, sota qualsevol tipus de relació juridicolaboral preste els seus servicis en l'empresa pública VAERSA, ja siga en els centres de treball existents en l'actualitat o en aquells que durant la seua vigència puguen crear-se.
  
Territorial: El present conveni serà d'aplicació en l'àmbit territorial de la Comunitat Valenciana, que comprén les províncies d'Alacant, Castelló i València.
  
Funcional: El conveni comprendrà en el seu àmbit funcional totes les activitats que desenrotlle l'empresa. L'empresa realitzarà, en la seua qualitat d'empresa pública les activitats de caràcter agrícola, forestal i de servicis.
  
Article 3. Àmbit temporal, pròrroga, denúncia i actualització salarial
  
1. Este conveni col·lectiu entrarà en vigor l'endemà de la seua firma i els seus efectes econòmics es retrotrauran al dia 1 de gener del 2001.
  
2. La duració del present conveni col·lectiu s'estendrà fins al 31 de desembre del 2003. Esgotat este període de vigència, el conveni es prorrogarà tàcitament, d'any en any, llevat que siga denunciat, per qualsevol de les parts signatàries, amb una antelació mínima de 15 dies respecte a la data d'acabament de la seua duració ordinària o de qualsevol de les seues possibles pròrrogues anuals.
  
3. Les retribucions de l'any 2000, s'incrementaren, amb efectes des del dia primer de gener del 2001, en un 2%.
  
4. Així mateix, els salaris s'ajustaran als possibles increments que durant el període de vigència del present conveni col·lectiu puguen pactar-se per al personal laboral per la Generalitat Valenciana i les centrals sindicals.
  
Els salaris, s'actualitzaran amb efectes del dia primer de cada any, en el percentatge que s'establisca en la Llei de Pressuposts Generals de la Generalitat Valenciana per a l'augment salarial del personal laboral de l'administració pública valenciana
  
5. Estos abonaments i aquells altres que puguen produir-se, derivats dels acords anteriorment referits, seran immediatament complits, conforme a la normativa legal.
  
6. S'aplicarà qualsevol mesura salarial que, en el futur, puga adoptar-se, per la Generalitat Valenciana, conduent a tindre en compte i compensar retributivament, als funcionaris de l'administració Autonòmica, respecte a l'eventual superació, per l'augment del IPC, de l'increment salarial anual establit en les Lleis de Pressuposts de la Generalitat Valenciana.
  
Esta clàusula tindrà validesa per tota la duració del conveni col·lectiu.
  
Article 4. Classificació del personal segons la seua permanència en l'empresa
  
Treballador fix.
  
És el contractat per a prestar els seus servicis amb caràcter indefinit en raó que realitza funcions que, per la seua naturalesa, tenen caràcter normal i permanent en l'empresa.
  
Treballador interí.
  
És el que es contracta temporalment per a substituir un treballador fix en situació d'absència motivada amb dret a reserva del lloc de treball o per a cobrir un lloc de treball durant el procés de selecció o promoció per a la seua cobertura definitiva. El contracte s'extingirà en el moment en què es reincorpore el treballador fix substituït o que es cobrisca la plaça.
  
Treballador amb contracte per a obra o servici determinats.
  
És el contractat per a la realització d'obres o servicis concrets que estiguen individualitzats i presenten substantivitat pròpia dins de l'activitat general de l'empresa. El contracte finalitzarà quan s'acabe l'obra o servici per a l'execució del qual va ser subscrit.
  
El personal que es necessite per a complir els contractes d'obres o gestió de servicis que l'empresa concerte amb entitats públiques o privades, serà contractat en esta modalitat de contracte.
  
La dependència de l'empresa, per a prosseguir la seua activitat, de l'obtenció de contractes en un marc de lliure competència comporta que la realització d'obres o servicis, encara que puga repetir-se en certs cicles anuals, no siga una activitat permanent, ni d'execució il·limitada en el temps.
  
Garantia Contractació:
  
Els treballadors que hagen sigut contractats almenys en dues ocasions en la modalitat de contracte per a obra o servici determinats, tindran dret preferent per a ser contractats quan l'empresa vaja a realitzar les tasques exercides prèviament en la seua mateixa zona en què anteriorment hagueren treballat per a l'empresa.
  
Treballador amb contracte a temps parcial.
  
És aquell contractat per a treballar durant un nombre d'hores al dia, a la setmana, al mes o a l'any, inferiors a les que realitzaria un treballador a temps complet en el mateix tipus de treball.
  
Article 5. Ingressos, promoció interna i provisió de llocs de treball
  
1. Selecció de personal.
  
1. La selecció i contractació del personal es realitzarà per mitjà de procediments objectius, informats pels principis de capacitat, igualtat i publicitat.
  
2. Els representants dels treballadors participaran en els processos de selecció de personal que l'empresa realitze, en els termes que a continuació es detallen. Rebran de l'empresa informació puntual des de l'inici de totes les fases del procés de selecció, possibilitant que els representants laborals puguen apreciar si l'empresa s'até adequadament els principis de publicitat, igualtat i capacitat, pels que ha de regir-se la seua actuació en la contractació dels treballadors. Tindran preferència per a accedir al lloc laboral a cobrir els treballadors de l'empresa que reunisquen les característiques exigides per este i ocupen nivells professionals semblants o inferiors al corresponent al dit lloc de treball.
  
En tots els processos de selecció, provisió de llocs de treball i promoció del personal en l'empresa, originats per una convocatòria d'un lloc de treball, es garantirà la presència dels representants legals dels treballadors que integren la Comissió Paritària.
  
La dita representació legal dels treballadors participarà en els referits processos expressant els seus punts de vista sobre ells. La decisió respecte a la selecció, provisió de llocs de treball i promoció de personal, correspondrà a la Direcció de l'empresa.
  
3. El procediment de contractació de peons per a faenes forestals s'iniciarà fent pública la convocatòria en els taulers d'anuncis dels ajuntaments inclosos en la zona on es vagen a efectuar els treballs de condicionament de terres, labors de silvicultura o reforestació. En la convocatòria es reflectiran les condicions exigides per a la contractació i el termini de presentació de les sol·licituds. La Comissió Paritària serà informada adequadament per l'empresa de la iniciació i resultat final d'este procediment de contractacions de peons per a labors forestals.
  
4. L'empresa propiciarà la contractació, en cada contracta que els siga adjudicada, d'un percentatge de persones, amb dificultats per a la seua inserció sociolaboral, comprés entre el 5% i el 10% dels treballadors empleats per l'empresa en l'obra, a fi de promoure la seua integració social. L'empresa informarà al Comité d'Empresa, amb antelació, de l'execució de cada obra.
  
2. Formalitats dels contractes.
  
Forma de contractació i període de prova
  
Tots els contractes laborals seran formalitzats per escrit, fins i tot els contractes per temps determinat la duració dels quals siga inferior a quatre setmanes.
  
La situació d'incapacitat laboral transitòria que afecte el treballador en període de prova, interromp el còmput.
  
Tant en les contractacions temporals com en les definitives, en període de prova es percebran les retribucions assignades a llocs idèntics en la seua totalitat als ocupats pel personal fix, excepte els de caràcter personal que superen el complement personal mínim.
  
No s'aplicarà el període de prova en el cas que contracte a qui prèviament haja exercit un lloc de treball idèntic, en l'empresa, sota qualsevol modalitat de contractació.
  
Informació als representants del personal
  
L'empresa entregarà una còpia bàsica de cada contracte als comités d'empresa o delegats de personal, els quals firmaran la còpia en acreditació del seu rebut. Esta entrega s'efectuarà dins dels deu dies següents als de començament de vigència dels contractes.
  
L'empresa informarà, als representants de personal, en la seua condició d'empresa principal o contractista de les dades identificadores de l'empresa principal o subcontractista, de l'objecte, duració i lloc d'execució de la contracta; i com si és el cas, del nombre de treballadors que seran empleats per VAERSA, o per l'empresa subcontractista, en l'execució de la contracta; i així mateix de les mesures previstes per a la coordinació d'activitats en matèria de prevenció de riscos laborals.
  
Rebuts de liquidació.
  
S'informarà als representants dels treballadors del model de document que l'empresa utilitze per a formalitzar el fi de la relació laboral.
  
El treballador podrà sol·licitar la presència d'un membre del comité d'empresa, o delegat de personal, en el moment de la firma del liquidació en què s'indiquen els salaris que correspon cobrar a l'acabament del seu contracte de treball.
  
3. Contractes per a minusvàlids.
  
L'empresa prestarà especial atenció a la integració dels minusvàlids, d'acord amb els principis inspiradors de la Llei 13/1982, de 7 d'abril i les normes contingudes en el seu Títol VII.
  
Article 6. Treballs de categoria superior i inferior
  
Segons el que disposa l'Estatut dels Treballadors es tindran en compte els següents principis:
  
1. La realització de treball de categoria superior i inferior respondrà a necessitats excepcionals i peremptòries, i durarà el temps mínim imprescindible. Serà obligatori comunicar per escrit al treballador l'acompliment de funcions de categoria superior i inferior, informant al Comité d'Empresa o Delegats de Personal.
  
2. L'ocupació de lloc de treball de categoria superior mai podrà excedir de 6 mesos en el període d'1 any.
  
3. Cap treballador, podrà realitzar treballs de categoria inferior durant un període superior a un mes dins del període d'un any, i sempre que això es dega a causes peremptòries o imprevisibles, i es mantindran les retribucions i la resta de drets derivats de la seua categoria professional. Esgotat el dit període, el treballador no podrà tornar a exercir un lloc de categoria inferior fins transcorregut un any.
  
Article 7. Excedències
  
1. Excedència voluntària.
  
L'excedència voluntària podrà ser sol·licitada pels treballadors fixos i no fixos que tinguen com a mínim 1 any d'antiguitat efectiva al servici de l'empresa. La duració de la situació d'excedència voluntària no podrà ser inferior a 1 any ni superior a 5, i el dret a esta situació només podrà ser exercit una altra vegada pel mateix treballador i treballadora si han transcorregut 2 anys des del final de l'anterior excedència.
  
La situació d'excedència voluntària, que s'haurà de sol·licitar amb una antelació de 30 dies anteriors a la data del seu inici, no donarà lloc a la meritació de cap dret econòmic, ni serà computable a efectes d'antiguitat.
  
Una vegada sol·licitada l'excedència l'empresa resoldrà amb anterioritat a la data d'inici sol·licitada per l'interessat, entenent-se concedida a falta de negació expressa.
  
No cap concedir excedència voluntària quan el treballador estiga sotmés a expedient disciplinari o complint sanció disciplinària que se li haguera imposat amb anterioritat.
  
El treballador que sol·licite el seu ingrés tindrà dret a ocupar la primera vacant que es produïsca en la seua categoria professional, llevat que concórrega a ocupar el mateix lloc un excedent forçós.
  
La reincorporació es realitzarà, una vegada complit el període d'excedència, en el mateix centre, i a un lloc de treball igual a què venia exercint el treballador excedent.
  
2. Excedència forçosa.
  
L'excedència forçosa, que donarà dret a la conservació del lloc de treball i centre, i al còmput de l'antiguitat durant la seua vigència, es concedirà per la designació o elecció per a un càrrec públic que impossibilite l'assistència al treball. Als efectes s'entén per càrrec públic l'elecció com a diputat/diputada o senador/senadora en les Corts Generals, diputat/diputada al Parlament Autonòmic i regidor/regidora d'ajuntament, o el nomenament per a un càrrec de nivell mínim subdirector general en l'administració central i els seus equivalents en la municipal, autonòmica i internacional.
  
Passaran, així mateix, a la situació d'excedents forçosos les persones elegides per a exercir càrrecs sindicals, en l'àmbit estatal, autonòmic o provincial.
  
Així mateix la Direcció podrà reconéixer esta excedència al personal amb contracte indefinit que siga designat per a ocupar un càrrec directiu, dins del sector públic, amb reserva del lloc de treball i còmput d'antiguitat, mentre dure el seu nomenament.
  
3. Excedència per a atenció de familiars i fills.
  
Els treballadors tindran dret a un període d'excedència, amb reserva de lloc, computables a efectes d'antiguitat i no superior a tres anys per a atendre cada fill, tant quan ho siga per naturalesa o adopció, a comptar des de la data del seu naixement o adopció. Els successius fills donaran dret a un nou període d'excedència que, si és procedent, posarà fi a la estava gaudint. Este dret a l'excedència constitueix un dret individual dels treballadors, home o dones.
  
Durant el primer any, a partir de l'inici de cada situació d'excedència, el treballador tindrà dret a la reserva del seu lloc de treball i que este any siga computat a efectes d'antiguitat. Transcorregut el primer any, la reserva, es referirà a un lloc de treball del mateix grup professional o categoria equivalent.
  
Els treballadors tindran dret a un període d'excedència de duració no superior a un any, per atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i no exercisca activitat retribuïda. Esta excedència constitueix un dret individual dels treballadors, hòmens o dones.
  
Procediment de reincorporació d'excedència
  
En totes les modalitats d'excedències el treballador haurà de notificar per escrit a l'empresa, amb una antelació mínima de 30 dies el seu propòsit de reincorporar-se per acabament de l'excedència que tinga reconeguda.
  
L'empresa haurà de comunicar, si és el cas, l'existència o inexistència de places vacants de la seua mateixa o semblant categoria professional. Si no es produeix sol·licitud expressa del treballador en el temps marcat, s'extingirà la relació laboral.
  
Article 8. Permisos i llicències
  
A) Permisos retribuïts:
  
1. Els treballadors tindran dret, previ avís i justificació a les següents llicències:
  
a) 15 dies naturals per matrimoni o per inscripció en el Registre Oficial de Parelles de Fet.
  
b) 3 dies en els casos de naixement de fill o malaltia greu o mort de parents fins al segon grau de consanguinitat o afinitat. Quan per eixe motiu el treballador necessite fer un desplaçament a l'efecte, el termini serà de 4 dies.
  
c) El temps indispensable per a concórrer a exàmens i la resta de proves d'aptitud i avaluació en centres oficials de formació, sent necessària la corresponent justificació.
  
d) 1 dia per trasllat del seu domicili habitual. Quan el trasllat es faça a una localitat distinta es tindrà dret a un dia més de permís addicional.
  
e) Pel temps indispensable per al compliment d'un deure inexcusable de caràcter públic i personal, quan per això no reba el treballador cap retribució o indemnització, i sense que puga superar-se per este concepte la cinquena part de les hores laborals en còmput trimestral. Quan se sobrepasse este límit, podrà l'empresa passar el treballador afectat a la situació d'excedència voluntària, regulada en l'apartat 1 de l'art. 46 de l'Estatut dels Treballadors. En el cas que el treballador perceba retribucions o indemnització pel compliment del deure o acompliment del càrrec, es descomptarà l'import del salari a què tinga dret, proporcionalment al temps deixat de treballar en la seua jornada laboral ordinària, sempre que la indemnització no s'origine per despeses extraordinàries, (quilometratges, dietes, etc.).
  
f) Els treballadors, per lactància d'un fill menor de 9 mesos, tindran dret a una hora diària d'absència del treball.
  
El treballador es podrà substituir este dret per una reducció de la jornada normal pel mateix període de temps. Este dret podrà ser exercit tant per la mare com pel pare sempre que demostren que no és utilitzat per l'altre a un mateix temps.
  
g) Qui per raons de guarda legal tinga a la seu atenció directa algun menor de sis anys o un disminuït físic o psíquic que no exercisca una altra activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la duració d'aquella.
  
h) Sis dies per assumptes propis a l'any, sense que es requerisca justificar la seua utilització. Estos dies de permís no es podran acumular a les vacances i per al seu gaudi es tindran en compte les necessitats del servici.
  
j) En els supòsits d'adopció i acolliment, si el fill adoptat/acollit és menor de 6 anys, la llicència tindrà una duració màxima de 16 setmanes ininterrompudes, comptades a partir del dia d'arribada al domicili de l'adoptat/acollit. En el cas que el pare i la mare treballen la llicència es distribuirà entre estos dos a opció dels interessats, que podran gaudir-la de forma simultània o successiva.
  
Esta llicència està assimilada per llei, a la situació de llicència per maternitat als efectes de prestacions econòmiques abonades per la Seguretat Social.
  
k) En el cas d'interrupció de l'embaràs la treballadora tindrà dret a 4 dies de llicència retribuïda.
  
l) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, previ avís a l'empresa i justificació de la necessitat de la seua realització dins de la jornada de treball.
  
2. Els treballadors independentment de la modalitat contractual, tindran dret a permisos retribuïts en els supòsits abans detallats, d'una duració proporcional al temps treballat en l'últim any. Els treballadors amb prestació laboral intermitent percebran únicament els salaris d'aquells dies de permís, calculats segons la proporció anual abans indicada, en què hagen sigut cridats al treball per l'empresa, per haver-hi treballat, els seus companys de tall o quadrilla.
  
B) Llicències sense retribució:
  
L'empresa podrà concedir, un permís no retribuït per un període que no excedisca de 6 mesos cada cinc anys.
  
Article 9. Mobilitat funcional
  
1. El treballador podrà ser assignat per l'empresa a un altre lloc de treball, que no exigisca canvi de residència, sempre que les funcions a exercir en este últim requerisquen una titulació o formació professional, semblants a les que han servit de base per a enquadrar-lo en el lloc laboral que estiga ocupant.
  
2. El canvi de lloc de treball no podrà realitzar-se fora del grup professional a què pertanga el treballador i no haurà de perjudicar la seua formació i promoció professionals.
  
3. L'empresa informarà adequadament a la Comissió Paritària dels canvis de lloc de treball amb caràcter previ a la seua aplicació.
  
4. Durant l'embaràs, en el cas que hi haja risc per a la salut de la mare o del fetus, derivat del treball que s'estiga realitzant, i així ho aprecien els servicis mèdics oficials, es tindrà dret al canvi de lloc de treball.
  
En allò no disposat en el present article s'atindrà al que estableix l'Estatut dels Treballadors.
  
Article 10. Desplaçaments temporals
  
1. L'empresa podrà efectuar desplaçaments temporals dels treballadors que requerisquen residir en localitat distinta del seu domicili habitual, per raons econòmiques, tècniques, organitzatives o de producció. Les despeses que suposen la manutenció i l'allotjament del treballador seran a càrrec de l'empresa.
  
2. L'empresa podrà concertar la manutenció i hostalatge amb establiments adequats, o bé reintegrar al treballador les despeses realitzades a la vista de les factures corresponents.
  
3. S'abonarà al treballador el quilometratge en els viatges d'eixida i tornada al seu domicili.
  
4. El treballador serà informat del desplaçament amb una antelació suficient a la data de la seua efectivitat, que no podrà ser inferior a cinc dies laborals en el supòsit de desplaçaments de duració superior a tres mesos.
  
5. El treballador no podrà ser desplaçat temporalment de l'àmbit territorial de la Comunitat Valenciana durant més de dotze mesos en un període de tres anys.
  
Article 11. Jornada de treball
  
1. Amb caràcter general, la jornada per al personal afectat pel present conveni serà de 40 hores setmanals de treball efectiu, amb un còmput anual de 1.800.
  
La dita jornada es distribuirà per a cada centre de treball per l'empresa d'acord amb les normes legals i tenint en compte les exigències de cada tipus de treball. Es consultarà esta qüestió amb els representants dels treballadors amb caràcter previ a la decisió de l'empresa.
  
2. El calendari laboral s'ajustarà en la mesura que es puga al publicat amb caràcter oficial corresponent a cada província.
  
3. Es gaudirà una pausa en la jornada de treball per un període de 20 minuts, computables com de treball efectiu.
  
4. El temps de treball es computarà de manera que tant al començament com al final de la jornada diària el treballador es trobe en el seu centre de treball.
  
5. Descans setmanal:
  
El personal acollit al present conveni tindrà dret al gaudi de 2 dies de descans per cada un dels períodes setmanals treballats, acumulable per períodes de fins a 14 dies.
  
6. Hores extraordinàries:
  
Tindran el caràcter d'hores extraordinàries les que excedisquen de la setmana laboral de 40 hores de treball efectiu. Estes hores extraordinàries s'abonaran amb un recàrrec del 75% sobre el salari de l'hora ordinària, llevat que s'acorde entre empresa i treballador, la seua compensació amb un període de descans equivalent.
  
L'empresa expressa la seua voluntat de reduir el nombre d'hores extraordinàries realitzades a fi d'incrementar en la mesura que es puga el nivell d'ocupació.
  
7. Hores estructurals:
  
Es consideraran hores extraordinàries estructurals les que calga realitzar per a atendre períodes punta de producció, incendis forestals, plantacions i altres circumstàncies de caràcter estructural derivades de l'activitat de l'empresa. Estes hores seran comunicades al Comité Intercentres.
  
8. Hores nocturnes:
  
Seran considerades hores nocturnes les que es treballen entre les deu de la nit i el sis del matí. En el supòsit de coincidència en període nocturn d'hores de treball realitzades amb motiu de torns laborals, la remuneració específica d'este treball nocturn està compresa en el plus per torns regulat en el present conveni col·lectiu.
  
9. La distribució de la jornada anual de 1.800 hores de treball efectiu es distribuirà per al personal tècnic i administratiu que presta els seus servicis en oficines es farà de la següent forma:
  
a) Els períodes compresos entre l'1 de gener i 15 de juny i entre el 16 de setembre i 31 de desembre este personal realitzarà una jornada laboral de 41 hores
  
b) En el període comprés entre el 16 juny i 15 de setembre, este personal realitzarà una jornada laboral intensiva de 7 hores diàries de dilluns a divendres.
  
L'horari a realitzar per este personal en les dues vesprades de treball per setmana, serà de les 16 hores a les 18.30 hores.
  
10. En el cas que, durant la vigència del present conveni, s'establisca, per al personal laboral de l'administració pública valenciana, una jornada de treball inferior a la jornada que actualment està establida per al dit personal laboral, es procedirà, per la Comissió Paritària del present conveni, a la seua aplicació immediata en les mateixes condicions al personal comprés en este conveni.
  
Article 12. Vacances
  
Les vacances anuals tindran una duració de 22 dies laborables per any de servici. Les vacances seran retribuïdes amb el sou base, els complements de lloc de treball que es concretaran per a les diverses categories professionals recollides en este conveni col·lectiu i així mateix, els complements personals del treballador.
  
La inclusió dels referits complements de lloc de treball en la retribució de les vacances es realitzarà a partir de l'1 de gener del 2002.
  
1. L'empresa determinarà, atenent a les necessitats de la seua activitat productiva, la distribució de les vacances, indicant les dates de gaudi vacacional de cada treballador.
  
Durant el mes de maig de cada any els treballadors podran comunicar al departament de Recursos Humans les seues preferències sobre les dates de gaudi de les seues vacances, i sobre el possible fraccionament d'estes en diversos períodes.
  
El gaudi de les vacances podrà ser fraccionat en dos períodes per exigències del treball.
  
Preferentment les vacances es gaudiran durant els mesos de juny, juliol, agost i setembre de cada any, excloent d'estos períodes aquells centres o treballadors l'activitat dels quals no disminuïsca essencialment en el període estacional citat.
  
2. El treballador que estiga en desacord amb el nombre de dies o distribució del període de les seues vacances proposades per l'empresa, podrà plantejar esta discrepància davant de la Comissió Paritària i, a falta d'acord en ella, podrà acudir a la jurisdicció laboral.
  
3.El començament i l'acabament del dret al gaudi de les vacances serà forçosament dins de l'any a què corresponguen, i estes no podran en cap cas ser substituïdes per compensacions econòmiques ni acumulades a les següents.
  
4. El treballador coneixerà les dates de les vacances que li corresponguen dos mesos abans, almenys, del començament del seu gaudi.
  
5. Els períodes de baixa temporal per malaltia o accident inferior a mig any, es computaran com a servici actiu als efectes del que preveu el present article.
  
6. El treballador tindrà dret a:
  
a) Al retard de les seues vacances si no pot iniciar-les com a conseqüència d'I.T.
  
b) A l'abonament de la part proporcional de les seues vacancens quan cesse abans de gaudir-les.
  
c) A l'acomodació del gaudi de les vacances en cas de separació legal, divorci i viudetat, prèvia justificació d'estes circumstàncies, i a petició de l'interessat, sense perjuí de les necessitats del servici.
  
Article 13. Jubilació
  
En el marc d'una imprescindible política de promoció de l'ocupació, el personal inclòs en l'àmbit d'aplicació del present conveni col·lectiu es jubilarà quan es donen les dues condicions següents:
  
a) Que el treballador haja complit 65 anys.
  
b) Que tinga dret a percebre la pensió de jubilació amb un percentatge sobre la base reguladora, del menys el 84%, corresponent a un període de cotització a la Seguretat Social de 27 anys.
  
Article 14. Complement d'Incapacitat Temporal
  
L'empresa complementarà la prestació econòmica que perceben els treballadors, abonada pel sistema de la Seguretat Social, durant els processos de baixa en el treball per Incapacitat Laboral Temporal, en els termes que a continuació es detallen:
  
1. En els supòsits de baixa en el treball per Incapacitat Laboral Temporal derivada d'accident de treball o de malaltia professional, accident no laboral o malaltia comuna l'empresa complementarà la prestació econòmica que perceben els treballadors i que siga efectivament abonada pel sistema de la Seguretat Social fins a cobrir el 100% del salari meritat en el mes anterior al de la baixa, exclòs l'import de les hores extraordinàries.
  
2. Este complement de la prestació per Incapacitat Laboral, únicament s'abonarà, cada any de vigència del conveni col·lectiu, fins a un màxim de dos processos de I.T. per malaltia comuna que puga sofrir el treballador.
  
3. L'obligació de pagament per l'empresa d'este complement de la prestació per Incapacitat Temporal queda condicionada que en cada un dels anys següents a la seua implantació, no se supere l'índex d'absentisme per baixa derivada de I.T. més enllà del 10% del nivell del dit índex d'absentisme l'any immediatament anterior.
  
4. L'índex d'absentisme mencionat en el punt anterior es calcularà de la següent forma:
  
a) Es computarà el nombre total de dies de baixa que s'han produït en l'empresa per la totalitat de les causes de I.T. referides en el punt 1 l'any immediatament anterior a aquell en què se'n va ha efectuar la comparació.
  
b) Es computarà el nombre de jornades/home treballades en l'empresa l'any immediatament anterior.
  
c) Es dividirà el nombre resultant en el punt a) pel nombre resultant en el punt b) i el quocient d'esta divisió serà l'índex d'absentisme per I.T. de l'any concernit.
  
d) S'efectuarà la mateixa operació descrita en els punts anteriors respecte a l'any següent i amb això s'obtindrà l'índex d'absentisme per I.T. del dit any.
  
e) En el cas que l'índex d'absentisme per I.T. del segon any de comparació supere a l'índex d'absentisme de l'any anterior en més d'un 10% quedarà en suspens l'aplicació d'este article del conveni col·lectiu.
  
f) La suspensió també es produirà quan l'índex d'absentisme d'un any determinat supere en un 20% l'absentisme del primer any de vigència del present conveni.
  
g) En conseqüència cessarà l'obligació de l'empresa d'abonar el complement de millora de la prestació per Incapacitat Temporal.
  
La Comissió Paritària del conveni col·lectiu es reunirà per a abordar la qüestió plantejada com a conseqüència de l'increment de l'absentisme per I.T. per damunt del límit màxim del 10%, o com a conseqüència que l'índex d'absentisme supere el 20% de l'índex d'absentisme registrat en el primer any de vigència del conveni, amb la finalitat d'arribar a un acord sobre això entre l'empresa i la representació dels treballadors.
  
2. Este article sobre complement d'Incapacitat Temporal entrarà en vigor en el moment en què el present conveni col·lectiu reba la preceptiva autorització de la Conselleria d'Economia, Hisenda i Ocupació.
  
3. La primera vegada que s'efectuarà el càlcul de l'índex d'absentisme serà una vegada transcorreguts dotze mesos des de l'inici de la vigència d'este article en els termes indicats en el punt anterior.
  
4. El complement a què es refereix el present article i que incrementa les prestacions econòmiques del sistema de Seguretat Social, té el caràcter de millora de les referides prestacions públiques, i, en conseqüència, no serà computable en la base de cotització a la Seguretat Social.
  
Article 15. Capacitat disminuïda
  
1. En el cas de declaració d'invalidesa permanent parcial per a la professió habitual es reassignarà el treballador, en la mesura que es puga, a un lloc de treball més d'acord amb la seua situació de capacitat disminuïda sense reducció salarial.
  
2. La declaració d'invalidesa permanent total per a la professió habitual comportarà l'extinció del contracte de treball. L'empresa procurarà la recol·locació del treballador que quede afecte per una invalidesa permanent total si es produeix alguna vacant susceptible de ser coberta per ell
  
3. L'empresa facilitarà l'accessibilitat dels locals i llocs de treball als treballadors amb condicions físiques disminuïdes, en atenció a la Llei 13/82 de 7 d'abril sobre integració social.
  
Article 16. Seguretat i higiene en el treball
  
1. El treballador sense distinció de la seua relació laboral té dret a una protecció eficaç de la seua integritat física i a una adequada política de seguretat i higiene en el treball, així com al correlatiu deure d'observar i posar en pràctica les mesures de prevenció de riscs que s'adopten legalment i reglamentàriament.
  
Té així mateix el dret de participar en la formulació de la política de prevenció en el seu centre de treball i en el control de les mesures adoptades en el seu desplegament, a través dels seus representants legals i dels òrgans interns i específics de participació en esta matèria.
  
2. L'empresa promourà, formularà i aplicarà sense distinció de la seua relació laboral, una adequada política de seguretat i higiene en els seus centres de treball, i facilitarà la participació en esta de tot el personal. Igualment es compromet a subministrar als treballadors que contracte una suficient formació pràctica en esta matèria, i a actualitzar la formació dels treballadors sotmesos a un canvi de lloc de treball, o que hagen d'aplicar noves tècniques o utilitzar equips i materials diferents, quan es deriven riscs per al personal de l'empresa o tercers. Els treballadors estan obligats a cursar estos ensenyaments teòrics i pràctics. Quan la formació s'impartisca fora de l'horari de treball, el temps invertit en ella es descomptarà de la jornada laboral.
  
3. Les competències que, en matèria de seguretat i higiene en el treball, corresponen als treballadors seran exercitades pels Delegats de Prevenció, que actuaran individualment o, de forma col·legiada, en el Comité Intercentres de Seguretat i Salut de l'empresa.
  
4. Els reconeixements mèdics es practicaran en la Mútua d'Accidents de Treball o els gabinets provincials de seguretat i higiene en el treball:
  
a) Amb caràcter voluntari, per a tot el personal, una vegada a l'any.
  
b) Amb caràcter obligatori es practicaran reconeixements periòdics i específics al personal, que, pel seu treball s'estime necessari per a avaluar els efectes de les condicions de treball sobre la salut dels treballadors o per a verificar si l'estat de salut del treballador pot constituir un perill per a ell. L'apreciació de si correspon realitzar estos reconeixements mèdics la realitzarà el Servei de Prevenció de Riscs Laborals.
  
5. En el cas que els treballadors estiguen, o puguen estar exposats, a un risc greu i imminent en el treball, i l'empresa no adopte les mesures necessàries per a garantir la seguretat i salut dels treballadors afectats, els delegats de personal o el Comité d'Empresa que els represente, podran acordar, per majoria dels seus membres, la paralització de l'activitat dels treballadors concernits per eixa situació de risc. Este acord de la representació dels treballadors haurà de ser comunicat de forma immediata a l'empresa i a l'Autoritat Laboral, la qual anul·larà o ratificarà la paralització acordada en el termini de vint-i-quatre hores.
  
6. Els treballadors tindran drets a interrompre la seua activitat laboral i a abandonar el lloc de treball, en cas necessari, quan consideren que la dita activitat entranya un risc, greu i imminent, per a la seua vida o la seua salut.
  
7. Els treballadors o col·lectius de personal, les tasques dels quals així ho requerisquen des de la perspectiva de seguretat i higiene laborals, disposaran de tot el material, peces personals i equips de protecció col·lectiva i individual, que reglamentàriament siguen exigibles.
  
Este material, peces personals i equips de protecció seran subministrats per l'empresa.
  
Correspondrà al Comité Intercentre de Seguretat i Salut Laboral resoldre les discrepàncies que puguen plantejar-se en relació amb esta matèria.
  
8. Els treballadors, seguint les instruccions de l'empresa, ?i dels Delegats de Prevenció, que col·laboraran amb esta en la millora de l'acció preventiva-, hauran d'utilitzar correctament i puntualment els mitjans i equips de protecció que l'empresa els facilite.
  
Article 17. Serveis mèdics i de prevenció
  
L'empresa ?prèvia consulta no vinculant al Comité Intercentres de Seguretat i Salut-, concertarà el Servei de Prevenció de Riscs Laborals amb una entitat especialitzada o Mútua Patronal.
  
El Servei de Prevenció de la Seguretat i la Salut estarà en condicions de realitzar les següents funcions:
  
1. El disseny i aplicació dels plans i programes d'actuació preventiva.
  
2. L'avaluació dels factors de risc que puguen afectar la seguretat i salut dels treballadors.
  
3. La determinació de les prioritats en l'adopció de les mesures preventives i la supervisió de la seua eficàcia.
  
4. La informació i formació dels treballadors sobre l'ús de tècniques de protecció de riscs laborals.
  
5. La prestació dels primers auxilis i la posada en pràctica de plans d'emergència.
  
6. La vigilància de la salut dels treballadors en relació amb els riscs derivats del treball.
  
Article 18. Delegats/des de Prevenció
  
1. Els Delegats de Prevenció són els representants dels treballadors amb funcions específiques en matèria de prevenció de riscos en el treball.
  
2. Els Delegat de Prevenció s'elegiran ?en el nombre assenyalat en l'article 35 de la Llei de Prevenció de Riscos Laborals, i sobre la base de considerar, a estos concrets efectes, que cada una de les tres províncies de la Comunitat Valenciana opera com un centre de treball-, pels representants del personal i entre ells mateixos.
  
3. L'empresa facilitarà els mitjans perquè els Delegats/as de Prevenció complisquen la seua comesa de la forma adequada.
  
Article 19. Comité Intercentres de Seguretat i Salut
  
1. Els Delegats de Prevenció s'integraran en un Comité Intercentres de Seguretat i Salut.
  
2. El Comité Intercentres estarà compost per un representant del personal per la província d'Alacant, un altre per la de Castelló i dos per la de València.
  
Article 20. Funcions del Comité Intercentres de Seguretat i Salut
  
Les funcions que exercirà el Comité Intercentres són totes aquelles que atribueix als Comités de Seguretat i Salut l'article 39 de la Llei de Prevenció de Riscs Laborals.
  
Article 21. Formació i perfeccionament
  
1. De conformitat amb el que preveu l'art. 22 de l'Estatut dels Treballadors i per a facilitar la seua formació i promoció professional, el personal fix afectat pel present conveni tindrà dret a vore facilitada la realització d'estudis per a l'obtenció de títols acadèmics o professionals, la realització de cursos de perfeccionament professional i l'accés a cursos de reconversió i capacitació professional organitzats per l'administració pública o l'empresa, tot això amb la participació dels treballadors a través de les centralssSindicals més representatives i la resta de vies legals de representació.
  
2. Els treballadors que cursen estudis per a l'obtenció d'un títol acadèmic o professional tindran dret a elegir torn de treball, i a l'adaptació de la jornada ordinària de treball sempre que ho permeten les exigències organitzatives de l'empresa. Tindran també dret als permisos necessaris per a concórrer a exàmens d'estudis dirigits a la seua formació o perfeccionament professional.
  
El treballador haurà d'acreditar en cada cas el motiu que l'assisteix per a acollir-se a estos permisos i drets per a la seua formació acadèmica i professional.
  
3. L'empresa directament o d'acord amb centres oficials reconeguts, organitzarà, amb el condicionant de les seues possibilitats econòmiques i les seues expectatives a mig i llarg termini, cursos de capacitació professional per a l'adaptació dels treballadors a les modificacions tècniques operades en els llocs de treball, així com cursos de reconversió professional per a assegurar l'estabilitat del personal en la seua ocupació en els supòsits de transformació o modificació funcional de la seua activitat. En estos casos el temps d'assistència als cursos es considerarà com a treball efectiu en la mesura en què coincidisca amb la jornada laboral.
  
4. Quan el treballador sol·licite l'assistència a cursos o seminaris del caràcter indicat, no programats per l'empresa, esta decidirà sobre la petició tenint en compte la matèria tractada i l'interés que tinga per a l'activitat empresarial. Estos permisos, la duració dels quals no podrà superar els 15 dies cada dos anys, no meritaran despeses de viatge ni dietes, si bé s'abonaran els salaris corresponents.
  
5. VAERSA, inclourà és els seus pressuposts partides dedicades a la formació professional del seu personal, que seran millorades anualment. Es fixa una quantia de 30.050,62 euros per a l'any 2001, per a atendre les necessitats de formació dels treballadors de VAERSA. Esta quantia anual serà actualitzada, en els següents anys de vigència del conveni en el mateix percentatge d'augment que experimenten els salaris.
  
6. L'empresa abonarà els salaris del temps de jornada laboral coincident amb l'assistència a cursos de formació professional, quan prèviament haja donat autorització a la participació dels treballadors en eixes activitats formatives. Esta contribució econòmica de l'empresa en la formació i capacitació professional dels seus treballadors s'ajustarà als termes i condicionaments que queden precisats en el present article.
  
Article 22. Classificació professional
  
1. La classificació professional té per objecte la determinació i definició dels diferents grups i categories professionals que puguen ser assignats als treballadors d'acord amb la titulació per al seu ingrés, el lloc de treball i les funcions que efectivament exercisquen.
  
2. S'estableixen els següents grups professionals:
  
Caps de departament:
  
Este grup professional està integrat pels qui exerceixen la direcció de cada un dels departaments en què s'estructura la gestió de l'empresa.
  
Els caps de departament seran designats i rellevats en el seu lloc de treball per la Direcció General de l'empresa.
  
Els caps de departament tindran al seu càrrec la planificació, gestió i supervisió de les activitats que realitze la seua àrea de competència, sempre comptant amb l'aprovació de la Direcció General de l'empresa a la qual reportaran puntualment sobre l'acompliment de la seua labor
  
Tècnics i titulats:
  
El grup de tècnics l'integren els treballadors que tenen una titulació d'orde universitari, en grau superior o mitjà, que els habilita per a exercir en l'empresa funcions pròpies de la seua preparació professional i que han sigut contractats per a realitzar entre altres comeses, les de direcció, supervisió, assessorament d'especial qualificació o altres d'anàloga naturalesa per raó de la seua formació tècnica.
  
El subgrup de titulats està compost pels treballadors que exerceixen bàsicament funcions relacionades amb una titulació universitària, superior o mitjana, que han sigut contractats en raó del títol que posseeixen i que presten els seus servicis a l'empresa amb caràcter exclusiu o preferent, i perceben un salari, sense subjecció als aranzels o escales d'honoraris de les seues respectives professions.
  
Este grup professional comprén les següents categories:
  
A) Tècnics i titulats de grau superior: inclou els que han sigut contractats per posseir un títol d'enginyer superior o llicenciat.
  
B) Tècnics i titulats de grau mitjà: inclou els que han sigut contractats per posseir un títol d'escoles tècniques de grau mitjà o diplomatura universitària.
  
Comandaments intermedis
  
A) Cap d'obra és el comandament intermedi, amb titulació de grau superior o mitjà que està, i té com a responsabilitat dirigir, controlar, i gestionar l'adequada execució de les obres, ordenant la utilització dels mitjans humans i materials disponibles, amb comandament directe sobre encarregats i capatassos.
  
B) Encarregat, és el comandament intermedi que té al seu càrrec una o diverses obres, o una Planta de Residus, i que està, si és el cas, sota dependència jeràrquica d'un cap d'obra, organitzant l'execució de les tasques a realitzar, distribuint el treball entre el personal adscrit a l'obra o Planta de Residus, i vigilant que es complisquen adequadament els terminis de realització i el nivell de qualitat.
  
C) Capatàs és el comandament intermedi que, sota la dependència d'encarregats i del cap d'obra, vetla perquè es complisquen les instruccions rebudes dels seus superiors jeràrquics, dirigint i controlant el personal obrer forestal.
  
D) Magatzemista, és el comandament intermedi que té al seu càrrec una nau per a l'emmagatzemament/ estacionament, de vehicles, maquinària i materials diversos utilitzats per l'empresa, i poden ocupar-se així mateix de tasques de reparació mecànica de la maquinària i utillatge emprats en l'activitat duta a terme per l'empresa, i gestionar la compra d'aquells materials que concretament i puntualment li encomane l'empresa.
  
Administratius:
  
En este grup s'enquadra el personal que amb independència de la seua titulació acadèmica posseeix els coneixements teòrics i pràctics suficients per a l'acompliment de funcions administratives o comptables en l'empresa.
  
Este grup professional integra les següents categories:
  
a) Caps administratius.
  
b) Oficials administratius.
  
c) Auxiliars administratius.
  
Especialistes i oficis diversos:
  
En el subgrup professional d'especialistes estaran integrats els emissoristes-vigilants de llocs d'observació d'incendis forestals.
  
En el subgrup d'oficis diversos s'inclouran els treballadors que realitzen treballs propis d'un ofici clàssic com obrers, mecànics o conductors de vehicles.
  
Peons:
  
Són els treballadors que presten els seus servicis a les ordres d'encarregats i capatassos, executant treballs en què predomina l'esforç físic i l'atenció.
  
Es consideraran peons qualificats aquells peons que realitzen labors de pela de sureres, orientació de públic i vigilància en les zones preparades per a acampada en les muntanyes i totes aquelles tasques que requerisquen un cert grau de preparació professional que no arribe a determinar una específica categoria professional.
  
Ordenances, telefonistes i teleoperadors/es:
  
Els ordenances tenen com a treball realitzar encàrrecs dins o fora del centre laboral, arreplegar i entregar correspondència, orientar el públic en l'oficina i en general, les tasques secundàries que li siguen encomanades.
  
La categoria de telefonista correspon a qui atén la centraleta telefònica, simultaniejant esta comesa amb la de recepció i informació al públic i amb aquelles funcions de naturalesa semblant a les descrites, que siguen compatibles amb el seu treball bàsic.
  
La categoria professional de teleoperador/a inclou a qui té com a ocupació bàsica, en el Servei de Recollida de Tubs/Llums i Piles, l'atenció del telèfon, entrada de dades en l'ordinador, i la preparació, confecció i coordinació d'ordres de transport.
  
3. Les categories professionals capatàs i encarregat, requereixen que els treballadors que les ocupen posseïsquen una titulació acadèmica o professional adequada.
  
No obstant l'indicat en el paràgraf anterior les categories de capatàs i encarregat podran ser ocupades per treballadors que hagen entrat en l'empresa com a peons, sempre que acrediten una qualificació professional prou constatada en informes favorables dels seus superiors en l'empresa.
  
Article 23. Condicions laborals de maquinistes i mecànics
  
1. Els maquinistes tenen al seu càrrec i manegen maquinària pesada i semipesada. Els mecànics s'ocupen del manteniment, reparació i posada al punt de tota classe de maquinària o instal·lacions mecàniques. Estos treballadors no participaran en primera línia de foc en l'extinció d'incendis forestals.
  
2. L'empresa dotarà a estos treballadors de granotes i guants per al seu treball. Igualment els proveirà de les peces que, en cada moment, siguen requerides per a dur a terme la seua labor en condicions idònies de seguretat i salut.
  
3. La jornada laboral, de 40 hores de treball efectiu a la setmana, es distribuirà, al llarg de l'any, atenent el màxim aprofitament de la llum solar, en els períodes d'estiu, primavera-tardor i hivern.
  
4. Els maquinistes i mecànics es desplaçaran al seu tall de treball en vehicles de l'empresa.
  
5. Els maquinistes percebran un plus per penositat en raó a les molèsties derivades de conduir les màquines esbrossadores de cadenes, sotmeses a la incidència de la pols alçada per esta en funcionar.
  
Este plus s'abonarà per hora de treball conduint la màquina i tindrà un import del 4% sobre el salari base per hora.
  
La possible incidència tòxica de la pols alçada per les màquines esbrossadores de cadenes serà compensada salarialment, als conductors de les màquines en el temps del seu funcionament, amb l'abonament d'un plus de toxicitat en la quantia del 8% del salari base per hora.
  
6. Els maquinistes percebran un complement salarial pel treballat realitzat que serà denominat plus de major dedicació.
  
Este plus de major dedicació retribuirà les prestacions laborals següents:
  
a) El treball en llocs de complicada orografia o en condicions climàtiques adverses;
  
b) Les hores extraordinàries que hagen realitzar-se per exigències productives, segons determine l'empresa respecte als límits legals;
  
c) Les substitucions dels companys en situació de baixa per al treball per incapacitat laboral o amb motius de vacances i permisos.
  
Este plus de major dedicació tindrà una quantia mensual bruta de 156,32 euros/bruts i s'abonarà per cada un dels mesos de l'any.
  
El dret a percebre este plus estarà supeditat, en cada moment, al compliment, pel treballador concernit, de les obligacions que queden fixades en el paràgraf segon del present punt.
  
Este complement salarial, pel treball realitzat, no tindrà caràcter consolidable i no formarà part de la retribució fixa del treballador.
  
7. Els maquinistes percebran un complement ?de caràcter extrasalarial-, denominat plus de desplaçament.
  
Este complement no formarà part del salari, i la seua finalitat és compensar els treballadors per les despeses en què incórreguen amb motiu dels seus viatges a llocs allunyats del centre de treball i pel temps dedicat a estos.
  
El plus s'abonarà quan la distància al punt de destinació siga, superior a 75 km, comptats bé siga des del centre de treball de Buñol o des del domicili particular del treballador.
  
La quantia del plus desplaçament serà la següent:
  
a) En desplaçaments a la província d'Alacant: 180,31 euros/mes
  
b) En desplaçaments a la província de Castelló: 180,31 euros/mes
  
c) En desplaçaments en la província de València: 90,15 euros/ mes.
  
Este complement no retributiu és una indemnització per suplits per això té les següents característiques:
  
a) No computa com a increment salarial;
  
b) No tenen caràcter consolidable i la seua percepció depén de la realització dels desplaçaments que compensa;
  
c) No està subjecte a retenció del IRPF ni a cotització a la Seguretat Social.
  
8. El temps que invertisquen els maquinistes i mecànics en els desplaçaments exigits pel seu treball, no tindrà la consideració de temps de treball efectiu.
  
Article 24. Condicions laborals i salarials dels caps d'obra
  
1. El lloc de treball de cap d'obra es caracteritza per les exigències de comandament directe de personal que és necessari exercir, per la capacitació tècnica que requereix i per l'especial disponibilitat per al treball, inclosa la prolongació de la jornada laboral ordinària, que han d'assumir els que l'ocupen.
  
2. Els treballadors que ocupen el lloc de treball de cap d'obra hauran d'estar en possessió de la titulació d'enginyer superior o d'enginyer tècnic. Els caps d'obra estaran integrats en el Departament Forestal o en el Departament d'Infraestructures Agràries i Serveis.
  
3. Els salaris anuals bruts, dels caps d'obra, tindran les quanties següents:
  
A) Els enginyers superiors, percebran el següent salari fix per any; (1) amb dos anys d'antiguitat en l'empresa i en la funció de cap d'obra: 25.599,86 euros bruts anuals; (2) amb quatre anys d'antiguitat en l'empresa i en la funció de cap d'obra: 25.599,86 euros bruts anuals; i (3) amb sis anys d'antiguitat en l'empresa i en la funció de cap d'obra: 25.599,86 euros bruts anuals.
  
B) Els enginyers tècnics percebran el següent salari fix a l'any: (1) amb dos anys d'antiguitat en l'empresa i en la funció de cap d'obra: 23.053,67 euros bruts anuals; (2) amb quatre anys d'antiguitat en l'empresa i en la funció de cap d'obra: 23.053,67 euros bruts anuals; i (3) amb sis anys d'antiguitat en l'empresa i en la funció de cap d'obra: 23.053,67 euros bruts anuals.
  
Els salaris bruts anuals abans indicats seran d'aplicació l'any 2001.
  
En els següents anys de vigència del conveni col·lectiu, estos salaris s'incrementaran en el mateix percentatge d'augment salarial que se aplique en cada un dels anys.
  
- Els caps d'obra percebran un plus de major dedicació, que té la naturalesa de complement salarial variable, en funció del treball realitzat, per la qual cosa no tindrà caràcter consolidable i la seua percepció estarà vinculada a l'acompliment del lloc de cap d'obra.
  
4.1.) La percepció del plus de major dedicació pressuposa el compliment, per part dels caps d'obra, d'una prestació laboral suplementària, la qual es podrà materialitzar en l'ampliació de la jornada de treball ?quan així estiga requerit per les exigències del servici-, dins dels límits legals de les jornades ordinària i extraordinària de treball; o de la realització de suplències de companys en situació de baixa per incapacitat laboral, amb llicència legalment justificada o per torns de vacances. L'ampliació de la jornada ?que les situacions abans descrites, o altres de semblant caràcter, puguen comportar-, s'entendrà retribuïda pel plus de major dedicació, fins al límit anual de les 80 hores extraordinàries previst en l'article 35.2 de l'Estatut dels Treballadors.
  
4.2.) L'import del plus dedicació serà el següent:
  
(A) Enginyers superiors: (a) amb quatre anys almenys d'antiguitat: 2.613,72 euros bruts a l'any; i (b) amb sis anys almenys d'antiguitat: 4.489,60 euros bruts a l'any.
  
(B) Enginyers tècnics: (a) amb dos anys almenys d'antiguitat: 95,06 euros bruts a l'any b) amb quatre anys almenys d'antiguitat: 2.596,23 euros bruts a l'any; i (B) amb sis anys almenys d'antiguitat: 3.977,72 euros bruts a l'any.
  
5. El plus per èxit d'objectius, que s'aplica als caps d'obra, s'aplicarà ?amb el percentatge màxim del 25%-, a la suma de les components fixa i variable del salari anual, les quanties de la qual figuren en el present article.
  
6. Els enginyers superiors o tècnics que siguen contractats, des de l'entrada en vigor del present conveni col·lectiu, per a ocupar el lloc de cap d'obra, percebran els salaris anuals bruts que es pacten en els seus respectius contractes de treball. Els dits salaris ?inclosa la remuneració fixa i el complement salarial variable per èxit d'objectius- no superaran, mentre els treballadors indicats no tinguen una antiguitat en l'empresa de, com a mínim, dos anys. Els imports màxims següents: (a) els enginyers superiors, fins a 31,264,65 euros a l'any; i (b) els enginyers tècnics, fins a 25.011,72 euros a l'any.
  
Article 25. Condicions laborals dels encarregats d'obra
  
1. La categoria professional d'encarregat d'obra està integrada per aquells treballadors que tenen al seu càrrec l'execució d'obres ?de caràcter civil o forestal-, que l'empresa realitze per a complir les contractes públiques que li siguen adjudicades- L'execució de l'obra podrà efectuar-la l'empresa directament o per mitjà del seu subcontractació, total o parcial. No estan incloses en el concepte d'execució d'obra ?civil o forestal-, les tasques de manteniment de parcs naturals, o d'instal·lacions, ni la gestió de plantes de tractament de residus.
  
2. Els encarregats exerceixen, bàsicament, una funció de coordinació i supervisió de les obres civils i forestals executades per l'empresa. A fi de realitzar adequadament esta funció, els encarregats faran el treball suplementari que es puga presentar en qualsevol moment. Ampliant amb este objectiu, en la mesura que siga necessari, la seua jornada de treball, conforme a les instruccions que els curse, respecte d'això, el seu cap d'obra o superior corresponent en l'empresa; i això dins dels límits legals impostos, en l'Estatut dels Treballadors, a la realització d'hores extraordinàries, i amb respecte als descansos legals que, així mateix, es recullen en la dita norma.
  
3. - Els encarregats percebran, com a retribució per l'obligació d'ampliació de jornada abans expressada, i en compensació d'un acompliment laboral eficaç, un complement salarial d'eficiència professional i de major dedicació.
  
Este complement salarial serà abonat per l'empresa sota les condicions, en els supòsits i amb les quanties que, a continuació, es detallen:
  
(A) Els encarregats d'obra, amb una antiguitat en l'empresa superior a dos anys, percebran un complement salarial brut, per catorze pagues a l'any, amb un import de 156,33 euros.
  
(B) Els encarregats d'obra, amb una antiguitat en l'empresa superior a quatre anys, percebran un complement salarial brut, per catorze pagues a l'any, amb un import de 218,85 euros. Este complement salarial no se sumarà al complement que el treballador estiga percebent, si és el cas, per raó d'una antiguitat de dos anys, sinó que absorbirà i substituirà a aqueix anterior complement salarial.
  
(C) Els encarregats d'obra, amb una antiguitat en l'empresa superior a sis anys, percebran un complement salarial brut, per catorze pagues a l'any, amb un import de 125,06 euros. Este complement salarial únicament se sumarà al complement que, si és el cas, estiga percebent el treballador per raó d'una antiguitat de quatre anys; és a dir, a un eventual import previ de 218,85 euros.
  
(D) La continuïtat en la percepció d'este complement quedarà condicionada al compliment, per l'encarregat d'obra concernit, de l'especial prestació laboral, i de la qualitat en el treball realitzat, que justifiquen el seu pagament.
  
(E) Durant l'any 2001 s'abonaran 12 pagues d'este complement. A partir del 1-1-2002 s'abonaran catorze pagues d'este complement salarial d'eficiència professional i de major dedicació.
  
Article 26. Condicions laborals dels peons forestals
  
1. Estaran classificats en esta categoria professional aquells treballadors que no necessiten per a realitzar la seua labor de coneixements especialitzats, i en la qual predomina l'atenció i l'esforç físic. S'ocupen de treballs silvícolas, tractaments preventius d'incendis, obertura de tallafocs, repoblacions forestals, planters i vivers, alçament de ribassos i, en general, labors relacionades amb la silvicultura i l'atenció de les muntanyes i els paratges naturals, podent manejar maquinària lleugera com esbrossadores, motoserres i semblants.
  
2. L'empresa abonarà als peons forestals, un plus de desplaçament forestal, en raó a l'especial dificultat que comporta el trànsit en zones rurals i per camins o pistes forestals.
  
Este plus de desplaçament tindrà una quantia durant tota la vigència del conveni de 3,01 euros per cada jornada de treball efectiu. Este plus específic és d'índole extrasalarial i s'agregarà al genèric plus de distància regulat en l'article 37 del present conveni col·lectiu.
  
3. Realitzaran una jornada setmanal de 40 hores de treball efectiu.
  
4. La setmana laboral de 40 hores de treball efectiu, es distribuirà al llarg de l'any en els tres períodes d'estiu, primavera- tardor i hivern conforme a horaris diaris de treball instal·lats a la llum solar
  
5. L'empresa desplaçarà amb vehicles a estos treballadors des de la localitat en què estiga situada l'obra fins al tall, o a la seua elecció, compensarà el treballador les despeses que es deriven d'utilitzar per al desplaçament mitjans de transport propis.
  
6. Els peons forestals que utilitzen per al seu treball motoserra o motoesbrossadora percebran, per a compensar concretament l'ocupació d'esta maquinària un plus de maquinària amb una quantia de 3,01 euros bruts per cada dia de treball amb utilització de la referida maquinària.
  
7. Els peons forestals que es desplacen al tall en un vehicle subministrat per l'empresa i que posteriorment guarden en el seu domicili tant el vehicle, com si és el cas, les ferramentes del treball percebran com a compensació per este servici a l'empresa un plus de vehicle, amb una quantia de 3,01 euros bruts per cada dia de treball amb utilització de vehicle en els termes indicats.
  
Article 27. Condicions laborals dels operaris de pla de vigilància preventiva
  
I. Emissoristes centrals de comunicació
  
S'integren en la categoria professional d'emissoristes els que, per mitjà de la utilització d'emissores de ràdio o altres mitjans tècnics semblants, tenen la responsabilitat de controlar i coordinar els punts de vigilància forestal fixos i, si és el cas mòbils, en l'àmbit de la Comunitat Valenciana, informant als seus superiors de la marxa normal del servici i de les incidències que es produïsquen, i realitzant labors administratives de registre de dades, quadres resum de cremes controlades i altres compatibles amb la seua labor de maneig d'emissores i/o terminals de comunicació, per a això tindran els suficients coneixements informàtics.
  
Els emissoristes que presten els seus servicis en el Centre d'Emergències de L'Eliana, realitzaren a més de les funcions indicades, les següents:
  
1) Notificar a la resta de les províncies de la Comunitat Valenciana, els nivells d'alerta meteorològica i de previfoc; 2) centralitzar la informació d'incendis forestals a nivell autonòmic, de conformitat amb els protocols establits respecte d'això o que puguen establir-se en el futur, notificant diàriament un resum de la dita informació a les persones que, en cada moment, es designen en el protocol referit.
  
II. Vigilants en observatori forestal
  
La categoria professional de vigilants defineix a aquells treballadors que des de pics de muntanya, o altres llocs d'observació, tenen com a missió exercir una vigilància sobre una zona forestal, avisant dels incendis que puguen produir-se, fent-ne un seguiment fins a la seua total extinció per mitjà d'emissora de ràdio i realitzant mesuraments meteorològics d'àmbit local.
  
Els vigilants rebran de l'empresa, per escrit, les normes que han de seguir en cas d'avaries de les emissores.
  
1. La jornada laboral tindrà la duració setmanal següent:
  
- De gener a març, 35 hores de treball.
  
- D'abril a setembre, 42 hores de treball.
  
- D'octubre a desembre, 35 hores de treball.
  
Esta distribució de períodes, en funció del grau de risc d'incendis forestals, s'acomodarà a les corresponents previsions de la Conselleria de Medi Ambient.
  
La jornada laboral tindrà una pausa per a l'entrepà de vint minuts de duració al dia. El treballador no abandonarà, o s'allunyarà, del lloc de treball durant este temps.
  
III. Emissoristes i vigilants en observatori forestal
  
1. Atesa la naturalesa del servici, que requereix ser atés durant la major part del dia i, en certs períodes de l'any, durant la totalitat de la jornada, s'implantaran torns entre els vigilants que possibiliten, en tot moment, una idònia cobertura del servici de prevenció, observació i alerta d'incendis forestals.
  
2. El treball dels vigilants ubicats en observatori forestal s'exerceix en les condicions especials d'aïllament i llunyania a què es refereix l'article 21 del Real Decret 1.561, de 21 de setembre, sobre jornades especials de treball.
  
Addicionalment, la pausa en el treball, per a prendre l'entrepà, no permet a estos treballadors allunyar-se de l'àmbit espacial on realitzen el seu treball, ni desentendre-se'n.
  
El treball dels emissoristes - que tenen la responsabilitat de controlar i de coordinar els punts fixos de vigilància forestal- participa, de mode translatiu, de les referides condicions del treball dels vigilants en observatori forestal.
  
Estes peculiaritats, i especials exigències, en les quals es desenrotlla la prestació laboral de l'indicat grup de treballadors, seran objecte de compensació salarial per mitjà de l'abonament d'un plus de cobertura del servici, que tindrà la següent quantia:
  
a) Emissoristes: 64,41euros bruts mensuals.
  
b) Vigilants observatori forestal: 46,88 euros bruts mensuals.
  
En atenció dels aspectes del treball ?que queden reflectits i compensats salarialment- d'este grup de treballadors, no se'ls aplicarà de mode automàtic qualsevol reducció que, en el futur, puga produir-se en la duració de la jornada laboral del personal concernit pel present conveni col·lectiu. Davant del supòsit de reducció de jornada es tindran en consideració, per a la seua aplicació a estos treballadors, tant les especials característiques del seu treball com la remuneració específica que es fixa, en el present article, com a retribució compensatòria d'eixes característiques.
  
3. Els emissoristes percebran els plusos per torns i major responsabilitat. Els vigilants, si és el cas, percebran els plusos per torns, perillositat, transport i major dedicació.
  
4. Els emissoristes que presten els seus servicis en la Central d'Emergències de L'Eliana, percebran un complement salarial per lloc de treball de la quantia mensual de 75,04 euros bruts al mes.
  
Este complement salarial té el caràcter de plus de major dedicació en funció de les tasques addicionals que han de realitzar els emissoristes adscrits al dit centre d'emergències.
  
5. Les vacances d'emissoristes i vigilants, seran de 35 dies naturals per any de servici.
  
IV. Operaris de prevenció i vigilància mòbils
  
Esta categoria professional comprén aquells treballadors que tenen com a missió exercir una vigilància sobre una zona forestal determinada, avisant dels incendis que puguen produir-se, fent-ne un seguiment per mitjà d'emissora de ràdio fins a la seua total extinció.
  
Les seues funcions inclouen també la informació i assessorament als usuaris sobre risc d'incendis, nivells d'alerta, normativa sobre utilització del foc en general. Així com participació en les diferents campanyes anuals de Prevenció Forestal; control de cremes autoritzades; assistència i suport als usuaris del muntanya.
  
Per a la prestació d'estos servicis el treballador es desplaçarà en automòbil o motocicleta o estos dos, per les zones forestals que l'empresa designe; i en el cas d'operari de prevenció i vigilància eqüestre, a cavall. El treballador haurà d'estar en possessió del permís de conducció d'automòbils (B1), motocicletes (A2) o estos dos. El vehicle per a realitzar el treball serà subministrat per l'empresa.
  
Els operaris de prevenció i vigilància eqüestres hauran d'aportar, en principi, per a l'acompliment de la seua labor, un cavall apte per a caminar per la muntanya. Estos treballadors percebran el seu salari per dia efectivament treball. El dit salari tindrà caràcter global i s'hi integraran el salari base i les parts proporcionals de descans setmanal, festius, vacances i pagues extraordinàries.
  
1. La jornada diària de treball efectiu serà de set hores i mitja. Hi haurà una pausa per a menjar d'una hora, la qual no computarà com de treball efectiu. Durant l'hora de la menjada dinar, el treballador haurà d'estar localitzable per telefonia fixa o mòbil, per al cas que sorgisca una urgència imprevista en la realització del servici de prevenció. Esta disponibilitat del treballador serà compensada, retributivament, amb l'abonament d'un plus de major dedicació.
  
La jornada diària s'ajustarà a l'horari de treball que assenyale l'empresa, en funció de la llum solar i les exigències tècniques del servici de prevenció i vigilància. L'horari podrà ser modificat per l'empresa, avisant el treballador amb una antelació raonable, quan així ho requerisca l'execució adequada del servici de vigilància i prevenció, conforme a les indicacions que respecte d'això puguen emanar de l'organisme competent. L'horari podrà ser nocturn si així ho requereix l'atenció del servici.
  
Les vacances seran de 35 dies naturals per any de servici.
  
2. Els operaris de prevenció i vigilància mòbils, si és el cas, percebran els plusos de torns, perillositat, major dedicació i disponibilitat en els desplaçaments.
  
V. Coordinadors del pla de vigilància preventiva
  
La categoria professional de coordinador està integrada per aquells treballadors que tenen al seu càrrec la gestió, coordinació i control dels recursos tant personals, com a materials de la zona territorial que els siga assignada, amb l'objecte de propiciar i garantir el compliment dels objectius de les unitats de prevenció fixes i mòbils d'incendis forestals. Així mateix els coordinadors realitzaran aquelles tasques connectades amb l'activitat genèrica d'incendis forestals que, en cada moment, els puguen ser assignades per l'empresa i que siguen acordes amb la seua preparació professional.
  
1. La jornada setmanal serà de 40 hores de treball efectiu. La jornada diària s'ajustarà a l'horari de treball que assenyale l'empresa, en funció de la llum solar i les exigències tècniques del servici de prevenció i vigilància. L'horari podrà ser modificat per l'empresa, avisant al treballador amb una antelació raonable, quan així ho requerisca l'execució adequada del servici de vigilància i prevenció, conforme a les indicacions que respecte d'això puguen emanar de l'organisme competent. L'horari podrà ser nocturn si així ho requereix l'atenció del servici.
  
Les vacances seran de 35 dies naturals per any de servici.
  
2. Els coordinadors del pla de vigilància preventiva, percebran els plusos de torns, i de major responsabilitat.
  
VI. Qualificació professional del personal del pla de vigilància preventiva.
  
El personal que preste els seus servicis en el corresponent pla de vigilància preventiva, en cas d'adjudicació a VAERSA de les contractes públiques i periòdiques de la Conselleria de Medi Ambient, haurà d'estar adequadament qualificat i capacitat professionalment, conforme al que preveu respecte d'això el pertinent plec de condicions elaborat per la dita Conselleria.
  
Les categories de vigilant en observatori forestal i operari de prevenció i vigilància mòbil són categories professionals equivalents.
  
VII. Definició dels plusos
  
a) El plus de perillositat compensa la situació dels llocs de treball dels operaris de prevenció i vigilància d'incendis, en zones exposades a la incidència d'incendis forestals.
  
El grup d'operaris de vigilància preventiva que es desplacen, en les zones forestals, per mitjà de motocicletes, estan subjectes a un risc especialment accentuat, el qual serà objecte de compensació per mitjà d'un complement que s'agregarà al plus de perillositat i que tindrà una quantia de 120,20 euros/bruts al mes.
  
b) Plus de torns, recull l'obligació de realitzar torns per exigències del treball i absorbeix la retribució que puga derivar-se de la prestació del treball en període nocturn.
  
c) Plus de major responsabilitat retribueix el factor d'especial atenció que exigeix, per la seua transcendència enfront de l'empresa i a tercers, el treball dels emissoristes. Este plus de major responsabilitat també retribueix l'operari de prevenció i vigilància mòbil que atenga un voluntari, que podrà estar afecte o no, per algun tipus de disminució física, sensorial o psíquica, que viatjarà en el vehicle de vigilància. En el cas dels coordinadors, la percepció d'este plus de major responsabilitat està justificada per la seua labor de supervisió i control dels recursos humans i materials destinats a la correcta execució dels plans de vigilància preventiva.
  
d) Plus de desplaçament forestal, el percebran els vigilants d'observatori forestal en compensació de les despeses especials que es deriven del seu desplaçament, amb mitjans propis de locomoció, fins als llocs d'observació. Este plus, de caràcter compensatori, té caràcter no salarial. Atesa la circumstància específica que compensa, determinada pel desplaçament per vies d'accentuada dificultes, este plus és compatible amb el concepte genèric, de semblant naturalesa extrasalarial, recollit en l'article 37 del present conveni col·lectiu sota la denominació de plus de distància. L'any 2001 este plus tindrà una quantia mensual de 48,73 euros/mes. A partir de l'any 2002 la quantia mensual d'este plus passarà a ser de 60,10 euros/mes.
  
e) Plus de major dedicació compensa la realització pels vigilants d'observatoris forestals, de 20 hores addicionals al mes en el període de màxim risc d'incendis forestals quan siga necessari prolongar la jornada per un incendi forestal, o per circumstàncies meteorològiques que suposen un especial risc d'incendi i també en el supòsit de realitzar substitucions de companys amb processos de I.T., o que s'hagen acollit a permisos o llicències retribuïdes sense un preavís raonable. Este plus es meritarà en els llocs d'observació coberts per només dos vigilants
  
En el cas dels operaris de prevenció i vigilància mòbil, este plus compensarà la disponibilitat durant l'hora de la menjada d'estar localitzable per telefonia fixa o mòbil, per al cas que sorgisca una urgència imprevista en la realització del servici de prevenció.
  
Per tant, les hores que puguen treballar-se, per este concepte, estaran remunerades exclusivament per mitjà del plus major dedicació i no s'abonaran com a hores extraordinàries.
  
f) Plus de disponibilitat de desplaçaments, el percebran aquells operaris de prevenció i vigilància - denominats Corretorns- que substituïsquen operaris de prevenció, fixos o mòbils, en la seua modalitat ordinària o en la modalitat polivalent, en tot l'àmbit de la Comunitat Valenciana.
  
La quantia dels plusos relacionats queda detallada en les taules salarials que figuren en ?II Taules salarials d'operaris de prevenció i vigilància d'incendis?.
  
g) Plus per compensació de permís per a assumptes propis. El personal comprés en este conveni col·lectiu té reconegut el dret a un permís de 6 dies, a l'any, per a assumptes propis del treballador. El col·lectiu de personal recollit en este article, integrat pels operaris del pla de vigilància preventiva, ha de realitzar una prestació laboral sotmesa a les particulars exigències que deriven de la prevenció d'incendis forestals. Tenint en compte esta circumstància, este grup de personal, no s'acollirà, en principi, al gaudi del referit permís anual per a assumptes propis, la no utilització del dit permís es vorà compensada pel plus que queda definit en el present punt el qual tindrà una quantia de 15,03 euros/bruts per mes de treball.
  
Perquè els treballadors del pla de vigilància preventiva, puguen gaudir en casos puntuals d'algun dia del permís per a assumptes propis, serà necessari que l'empresa done la seua conformitat, en raó de les necessitats del servici.
  
VIII. Treballadors fixos de servici
  
a) Adquirirà la condició de treballador fix de servici aquell treballador, de la vigilància preventiva fixa o mòbil, que haja tingut amb l'empresa successivament i sense solució de continuïtat almenys quatre contractes per a servici determinat. Estos contractes hauran d'haver estat vinculats a l'execució de contractes públiques adjudicades a VAERSA.
  
Els quatre contractes per a servici determinat abans referits, hauran d'haver tingut, com a mínim una duració total d'un any i mig.
  
b) La condició de treballador fix de servici es tindrà exclusivament respecte al centre de treball en el qual s'haja estat realitzant la prestació laboral i en relació amb la concreta categoria professional i el lloc de treball que el treballador haja ocupat.
  
c) La condició de treballador fix de servici donarà al treballador que la tinga el dret a seguir ocupant el seu lloc de treball sempre que el dit lloc continue estant actiu en l'estructura de l'empresa.
  
d) El treballador fix de servici serà contractat per l'empresa per mitjà de contractes per a obra o servici determinat en funció de les contractes que puguen ser adjudicades a VAERSA. Estos contractes per a obra o servici determinat finalitzaren una vegada s'execute la contracta que constitueix el seu objecte.
  
e) En el cas que VAERSA no tinga l'adjudicació d'una contracta que cobrisca l'activitat del lloc de treball que estiga ocupant el treballador fix de servici, este cessarà la seua prestació laboral fins al moment en què l'activitat de l'empresa determine la necessitat de cobrir un lloc de treball idèntic o semblant al que el dit treballador venia exercint.
  
f) En el cas que hi haja més d'un treballador fix de servici de la mateixa categoria professional els contractes de treball del qual hagen sigut extingits i es plantege la necessitat de cobrir una vacant de la indicada categoria professional, l'empresa donarà preferència per a ocupar la dita plaça al treballador fix de servici que tinga més antiguitat, en eixa categoria professional dins de l'empresa.
  
Als efectes d'adquisició de la condició de treballador fix de servici, es computarà, als treballadors contractats per VAERSA per a la vigilància preventiva mòbil, en la campanya 2001/2002, (i que hagen treballat, en la cobertura d'este mateix servici, amb l'empresa o empreses adjudicatàries del referit servici amb anterioritat a la campanya 2001/2002), els contractes de servici determinat, per a vigilància preventiva mòbil i el seu període de duració
  
IX. Faltes i sancions
  
Ateses les peculiaritats del servici de vigilància, i les serioses conseqüències sobre la integritat del medi ambient que poden tindre les disfuncionalitats del personal que atén el dit servici, el codi de faltes i sancions del present conveni col·lectiu queda especificat, respecte a estos treballadors dedicats a la prevenció i vigilància forestal, tant fixa com mòbil - i els serà així mateix aplicable el dit codi en tot allò no concretat a continuació-, en els següents punts:
  
a) Es considerarà falta greu tindre en els llocs de vigilància forestal qualsevol tipus d'equip audiovisual no subministrat per l'empresa.
  
b) Seran considerades faltes molt greus:
  
- Una falta injustificada d'assistència al treball, sense preavís a l'empresa. En esta falta concreta la sanció màxima serà de 45 dies de suspensió d'ocupació i sou
  
- La substitució del vigilant per una altra persona aliena a l'empresa, sense expressa autorització prèvia de l'empresa.
  
- Deu faltes injustificades de puntualitat, o més, en un període de sis mesos.
  
- La permanència d'alguna persona aliena al servici en l'observatori forestal o en vehicle subministrat per l'empresa per a realitzar el treball de vigilància mòbil, sense autorització prèvia i expressa de l'empresa.
  
- El consum de begudes alcohòliques o de drogues durant la jornada laboral, encara que siga ocasional o esporàdic, si afecta al rendiment laboral.
  
Article 28. Condicions d'accés al lloc i funcions dels monitors/educadors i guies dels espais naturals protegits
  
El personal que ocupe els llocs de monitors/educadors i guies dels espais protegits, en cas d'adjudicació a VAERSA de les contractes públiques i periòdiques de la Conselleria de Medi Ambient, haurà d'estar adequadament qualificat i capacitat, conforme al que preveu respecte d'això el corresponent plec de condicions elaborat per la dita conselleria.
  
A. Monitors/educadors mediambientals.
  
1. Per a ocupar el lloc de monitor/educador requereix una titulació mínima de diplomat universitari o equivalent.
  
2. El monitor/educador exerceix la seua labor davall la directa dependència jeràrquica de la Direcció del parc o paratge natural.
  
3. Les funcions bàsiques del monitor/Educador, que estarà adscrit al Grup IV de categories professionals, són les següents:
  
a) La delimitació dels itineraris didàctics als quals han d'ajustar-se les visites dels grups escolars i adults.
  
b) L'elaboració de propostes sobre les activitats didàctiques a realitzar, orientades al coneixement del parc o paratge natural.
  
c) Reunir-se, abans de les visites, amb els responsables dels grups, a fi d'adaptar els recorreguts a les peculiaritats i interessos diferencials dels visitants.
  
d) Atendre els visitants no integrats en cap grup, repartint-los la informació impresa sobre les normes de comportament i característiques de l'espai natural, procurant incorporar-los, en la mesura que es puga, a algun grup, sense que s'excedisca, en cap cas, de 35 persones per grup.
  
e) Recepció, i acompanyament, dels grups organitzats de visitants, controlant el compliment de les normes de conducta a què han d'atindre's al llarg del recorregut.
  
f) Valoració del resultat de les visites, tant de grups organitzats com del públic en general, a la seua finalització, per mitjà de la realització d'una enquesta tipificada als visitants.
  
g) Presentació i explicació del material exposat en el Centre d'Informació, o en les exposicions divulgatives que puntualment s'organitzen. Atendre l'adequada utilització, pels visitants, del material fotogràfic o audiovisual a què tinguen accés.
  
h) Contribuir activament a la difusió dels valors dels Espais Naturals Protegits, per mitjà de xarrades a les associacions dels municipis del seu entorn.
  
i) Dissenyar material didàctic i de divulgació, sobre els aspectes més rellevants de la flora i la fauna de l'espai natural, per a la seua utilització amb els grups escolars. I preparar programes específics, amb el mateix objectiu, per a adults.
  
j) Fer un seguiment de les publicacions periòdiques que tinguen interés per a la creació de fons bibliogràfics en els Centres d'Informació, amb recopilació dels articles més rellevants.
  
k) Redactar una memòria mensual en la qual es reflectisquen els grups atesos, amb classificació dels visitants conformes a criteris estadístics.
  
l) Realitzar treballs tècnics relacionats amb el parc o paratge natural, de forma complementària a les labors d'educació ambiental, les quals tindran caràcter prioritari.
  
m) Reunir-se, amb la periodicitat que determine la Conselleria de Medi Ambient, amb els tècnics que esta assenyale.
  
n) Vigilar, i prendre nota, de qualsevol impacte negatiu per als espais protegits, en col·laboració amb els tècnics forestals de la zona. Donar compte d'estes incidències als tècnics adscrits a les Delegacions Territorials de la Conselleria de Medi Ambient.
  
o) Participar en jornades o seminaris d'educació ambiental, per indicació de la Conselleria de Medi Ambient.
  
p) Dirigir, coordinar i supervisar el treball dels guies que estiguen sota la seua dependència.
  
q) Esta relació de funcions no té caràcter tancat i exhaustiu. Les funcions dels monitors inclouran, de forma genèrica, totes les activitats relacionades amb l'educació, difusió i divulgació ambientals, que els puguen ser encomanades per la Direcció de l'Espai Natural, i, especialment, aquelles labors la realització de les quals siga considerada pertinent pels tècnics de la Conselleria de Medi Ambient.
  
B. Guies mediambientals.
  
1. Per a ocupar el lloc de guia es requereix tindre, almenys, el certificat del graduat escolar.
  
2. El guia duu a terme el seu treball sota la dependència jeràrquica directa dels monitors.
  
3. Les funcions bàsiques del guia són les següents:
  
a) Atendre la recepció, informació i control dels visitants del parc o paratge.
  
b) Controlar i supervisar els comptadors, depòsits, magatzems i, en general, instal·lacions de l'espai natural, i comunicar als seus superiors les deficiències o incidències de funcionament, i manteniment, que puga observar-hi.
  
c) Vigilar i controlar els accessos a l'espai natural.
  
d) Vigilar i denunciar tot impacte negatiu o perjudicial al parc o paratge, en col·laboració amb els agents forestals i mediambientals de la zona.
  
e) Atendre puntualment, durant les absències del monitor, les tasques que este li delegue expressament.
  
f) Vetlar perquè la farmaciola es trobe adequadament assortit, i auxiliar als visitants en cas d'accident o urgència mèdica; sol·licitant, sense demora, l'assistència dels corresponents servicis sanitaris.
  
g) Quan amb motiu de la realització de les seues tasques, quede desatés el Centre d'Informació, el guia haurà de tancar tots els accessos a este.
  
h) En el cas que l'atenció a les seues tasques prioritàries ?abans assenyalades-, ho permeta, el guia participarà en els treballs de manteniment dels vivers existents en l'espai natural.
  
i) Exercir, en general, aquelles labors, anàlogues a les anteriorment relacionades, que, dins del marc de l'educació ambiental i l'atenció dels espais naturals, li siguen encomanades pels monitors/educadors o per la Direcció de l'Espai Natural.
  
Article 29. Procediment en matèria de conflicte col·lectiu i vaga
  
En la regulació de conflictes col·lectius i drets de vaga s'atindrà al que estableix la Constitució Espanyola, l'Estatut dels Treballadors i el Reial Decret 17/1977, de 4 de març, segons interpretació de la sentència del Tribunal Constitucional de 8 d'abril de 1981, amb especial referència als requisits i tràmits prevists en estos casos per a les empreses que desenrotllen un servici públic.
  
La tramitació del conflicte col·lectiu o vaga que puga afectar els treballadors de VAERSA, es plantejarà davant de la Conselleria de Treball i Afers Socials per la representació dels treballadors. Durant el període de preavís en el cas de vaga qualsevol de les parts podrà instar un acte de conciliació davant de l'Autoritat Laboral.
  
Article 30. Dret de reunió
  
Els treballadors tindran dret a reunir-se en assemblees, en els locals de l'empresa, fora de les hores de treball, per a tractar assumptes d'índole laboral. L'assemblea serà presidida pel Comité d'Empresa o els Delegats de Personal i centrals sindicals existents en l'empresa, els quals comunicaran prèviament a l'empresa l'ordre del dia, l'hora i el lloc de realització, i, així mateix, els noms de les persones no pertanyents a l'empresa que vagen a assistir a l'assemblea.
  
Les assemblees, en funció del col·lectiu de personal convocat, poden ser:
  
a) De caràcter general, si concerneixen tot el personal de l'empresa. Han de ser preavisades a la Direcció de l'empresa amb 72 hores d'antelació. Poden convocar-les el Comité d'Empresa i la majoria dels Delegats de Personal, en decisió conjunta, o el 33% del total de la plantilla de treballadors de l'empresa.
  
b) De caràcter sectorial, si afecten a un grup específic de treballadors. Han de ser preavisades a la Direcció de l'empresa amb una antelació mínima de 48 hores. Poden convocar-les el Comité d'Empresa i la majoria dels Delegats de Personal, per mitjà de decisió conjunta, o el 33% del col·lectiu de personal concernit.
  
c) De centre de treball. Fa falta un preavís a la Direcció del centre laboral no inferior a 24 hores. La decisió de la seua convocatòria ha de ser adoptada pel Comité d'Empresa, o majoria de Delegats de Personal del centre de treball. També podran convocar estes assemblees un nombre de treballadors no inferior al 33% de la plantilla del centre de treball i qualsevol de les centrals sindicals firmants del present conveni col·lectiu.
  
. Els aspectes del dret de reunió no recollits en la present clàusula es regularan conforme als articles 77, 78 i 80 de l'Estatut dels Treballadors.
  
Article 31. Drets de les centrals sindicals. Seccions Sindicals i afiliats
  
1. Els treballadors afiliats a un sindicat podran constituir Seccions Sindicals en l'àmbit de l'empresa o centre de treball. Les Seccions Sindicals degudament constituïdes tindran els següents drets
  
a) Nomenar un Delegat Sindical en cada una de les tres províncies en què està ubicada l'empresa sempre que hagen obtingut, en la província en qüestió almenys el 10% dels vots en les eleccions per a representants dels treballadors.
  
Podran nomenar un altre Delegat més en el cas que la plantilla de personal de l'empresa, computada segons les regles de l'article 72 de l'Estatut dels Treballadors, supere en la província de referència els 750 treballadors.
  
b) Utilitzar un local adequat on puguen dur a terme les seues activitats.
  
c) Disposar del mateix nombre d'hores de crèdit mensual, per a atendre les seues funcions representatives, que els seus companys de Comité d'Empresa o Delegats de Personal.
  
2. Seran funcions dels Delegat Sindicals:
  
a) Representar i defendre els interessos del sindicat a què representen i dels seus afiliats en els centres, i servir d'instrument de comunicació entre la seua central sindical i la Direcció de l'empresa.
  
b) Assistir a les reunions del Comité d'Empresa, amb veu però sense vot. Igualment podran assistir a les reunions de la Comissió Paritària sempre que esta admeta prèviament la seua presència i també amb veu però sense vot.
  
c) Tindran accés a la mateixa informació i documentació que l'empresa ha de posar a disposició del Comité d'Empresa, d'acord amb allò que s'ha regulat a través de la llei, i estaran obligats a guardar sigil en les matèries en què legalment procedisca.
  
Tindran les mateixes garanties i drets reconeguts per la llei i pel present conveni als membres del Comité d'Empresa.
  
d) Seran oïts per l'empresa en el tractament d'aquells problemes de caràcter col·lectiu que afecten els treballadors en general i els afiliats al sindicat.
  
e) Seran, així mateix, informades i oïts per l'empresa amb caràcter previ:
  
e.1) Sobre els acomiadaments i altres sancions per faltes greus o molt greus que afecten els afiliats al sindicat.
  
e.2) En matèria de regulacions d'ocupació.
  
e.3) La implantació o revisió del sistema d'organització del treball.
  
f) Amb la finalitat de facilitar la difusió d'aquells avisos que puguen interessar els respectius afiliats al sindicat i els treballadors en general, l'empresa posarà a disposició del sindicat la representació del qual tinga el Delegat, un tauler d'anuncis que haurà de situar-se dins del centre i en lloc on es garantisca que hi puga accedir tot el personal.
  
Article 32. Drets dels Comités d'Empresa i Delegats de Personal
  
Els Comités d'Empresa i Delegats de Personal tenen els següents drets:
  
1. Els membres dels Comités d'Empresa i Delegats de Personal disposaran de temps retribuït per a realitzar les gestions conduents a la defensa dels interessos dels treballadors que representen, de conformitat amb l'article 68 de l'Estatut dels Treballadors.
  
2. La utilització del crèdit mensual d'hores s'efectuarà conforme al que disposa l'article 37 apartat 3.e) en relació amb l'art. 68 e) de l'Estatut dels Treballadors.
  
3. Els representants dels treballadors hauran de preavisar l'empresa, excepte cas de força major, amb una antelació no menor de 24 hores de les seues absències del lloc de treball per a l'acompliment de les seues funcions representatives.
  
4. Els Comités d'Empresa, Delegats de Personal i Delegats Sindicals, podran acordar l'acumulació de totes o part de les hores sindicals dels seus membres en un o diversos d'ells.
  
Quan l'acumulació d'hores sindicals en un o diversos membres del Comité sense sobrepassar el màxim total, supose, de fet el relleu temporal en el treball d'eixos representants, serà necessària la comunicació prèvia a l'empresa.
  
5. No s'inclouran en el còmput d'hores les actuacions i reunions portades a terme per iniciativa de l'empresa.
  
6. Els membres dels Comités d'Empresa i Delegats de Personal tindran les garanties previstes en l'article 68.c)de l'Estatut dels Treballadors, des de la proclamació com a candidats fins a un any després de l'expiració del seu mandat, llevat que esta es produïsca per revocació o dimissió.
  
7. Els Comités d'Empresa i Delegats de Personal tindran un local adequat proveït de mobiliari i material d'oficina i la resta de mitjans necessaris per a dir a terme les seues activitats representatives.
  
Es facilitarà a cada Comité d'Empresa i Delegats de Personal taulers d'anuncis perquè, sota la seua responsabilitat, col·loquen els avisos i les comunicacions s'estimen pertinents. Els dits taulers s'instal·laran en llocs visibles, per a permetre que la informació arribe clarament als treballadors.
  
8. Els representants dels treballadors tindran accés als models TC1 i TC2 de les cotitzacions a la Seguretat Social, al calendari laboral, i a tots aquells altres documents oficials que afecten els treballadors.
  
9. Els treballadors tindran dret, si així ho sol·liciten, que se'ls descompte de la seua nòmina l'import de la quota sindical del sindicat a què estiguen afiliats.
  
10. En allò no establit en el present article s'atindrà al que disposa l'art. 64 de l'Estatut dels Treballadors.
  
Article 33- Bestreta de salari.
  
El personal tindrà dret a percebre sense que arribe el dia assenyalat per al pagament, bestretes a compte del treball ja realitzat.
  
Article 34. Règim disciplinari
  
1. Els treballadors podran ser sancionats per l'empresa pels incompliments laborals que cometen, d'acord amb la graduació de faltes o sancions que s'estableixen en el present article.
  
2. Les faltes laborals dels treballadors, podran ser lleus, greus i molt greus.
  
A) Seran faltes lleus les següents:
  
a.1) El retard, la negligència o descurança en el compliment de les seues tasques, quan no cause perjuí a l'empresa.
  
a.2) L'omissió de comunicació, o la comunicació sense la deguda antelació de la falta d'assistència per causa justificada, llevat que es prove la impossibilitat de fer-ho.
  
a.3) La falta d'assistència al treball sense causa justificada d'1 dia al mes.
  
a.4) Les faltes de puntualitat sense causa justificada de dos fins a tres dies al mes.
  
a.5) La negligència en la conservació dels locals, materials i documents de l'empresa, si no produeix més que danys d'escassa quantia.
  
B) Seran faltes greus:
  
b.1) La falta de disciplina en el treball o el respecte degut als seus superiors, companys o subordinats.
  
b.2) L'incompliment de les ordres i instruccions dels superiors i de les obligacions concretes del lloc de treball, les negligències de les quals es deriven o puguen derivar-se perjuís greus per a l'empresa.
  
b.3) La desconsideració amb el públic en l'exercici del treball.
  
b.4) L'incompliment de les normes i mesures de seguretat i higiene en el treball establides per l'empresa.
  
b.5) La falta d'assistència al treball sense causa justificada, durant dos dies al mes.
  
b.6) Les faltes de puntualitat sense causa justificada, de 4 dies fins a 9 dies al mes.
  
b.7) L'abandó del treball una vegada començada la tasca, sense causa justificada, en una jornada laboral al mes.
  
b.8) La simulació de malaltia o accident, per a justificar l'absència al treball durant una jornada.
  
b.9) La negligència que puga causar greus danys en la conservació dels locals material o documentació de l'empresa.
  
b.10) La utilització o difusió indegudes de dades o assumptes, dels quals es tinga coneixement per raó de treball en l'empresa i la vulneració del deure de sigil dels representants dels treballadors.
  
b.11) No acudir a la crida de l'empresa, per a realitzar un servici d'urgent necessitat, quan no hi ha causa justificada per a negar-se a això.
  
b.12) El consum de begudes alcohòliques o de drogues, durant la jornada laboral siga ocasional o esporàdic, si afecta el rendiment laboral.
  
b.13) La negativa a sotmetre's a comprovacions mèdiques o proves d'aptitud, en relació amb la capacitat per a l'acompliment del treball.
  
b.14) La reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan haja hagut sancions per estes.
  
C) Seran faltes molt greus:
  
c.1) Tota actuació que supose discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.
  
c.2) L'assetjament sexual, màximament quan vaja acompanyat d'abús de posició prevalent per ser efectuat per un/a superior/a a persona subordinada laboralment.
  
c.3) El frau, la deslleialtat i l'abús de confiança en les gestions encomanades, així com la condemna ferma a més d'un any de presó, per conducta dolosa.
  
c.4) La manifesta desobediència i indisciplina en el treball.
  
c.5) Les faltes d'assistència en el treball durant més de dos dies al mes.
  
c.6) Les faltes de puntualitat no justificades, durant deu dies o més dies al mes, o durant més de vint dies al trimestre.
  
c.7) La disminució continuada i voluntària en el rendiment del treball habitual o pactat.
  
c.8) Les ofenses verbals o físiques a superiors i companys de treball.
  
c.9) L'embriaguesa habitual o toxicomania.
  
c.10) La reincidència de tres o més faltes greus, encara que siguen de distinta naturalesa, dins del període de quatre mesos.
  
3. Les sancions que podran imposar-se en funció de la qualificació de les faltes, i que en qualsevol cas es comunicaran per escrit seran les següents:
  
a) Per faltes lleus:
  
- Amonestació per escrit.
  
- Suspensió d'ocupació i sou fins a dos dies.
  
Les sancions per faltes lleus requeriran comunicació als representants dels treballadors.
  
b) Per faltes greus:
  
- Suspensió d'ocupació i sou de tres a trenta dies.
  
c) Per faltes molt greus:
  
- Suspensió d'ocupació i sou des de trenta-un a noranta dies.
  
- Trasllat forçós.
  
- Acomiadament.
  
4. Les sancions per faltes greus ?quan excedisquen de quinze dies de suspensió d'ocupació i sou-, i per faltes molt greus, requeriran la tramitació prèvia d'expedient disciplinari, la iniciació de la qual es comunicarà als representants dels treballadors i a l'interessat i se'ls donarà audiència.
  
Atesa la dispersió geogràfica dels peons forestals, en el cas d'este col·lectiu de personal, la sanció per inassistència injustificada al treball, siga quina siga la seua gravetat, no requerirà la tramitació prèvia d'expedient disciplinari i serà prou la comunicació al treballador per escrit, de la qual es traslladarà còpia als representants dels treballadors.
  
L'empresa podrà suspendre el pagament dels salaris corresponents a les jornades en què el treballador no ha assistit al treball; estos salaris només s'abonaran en el cas que l'empresa entenga que la inassistència al treball ha sigut prou justificada pel treballador, o en el cas que la sanció siga revocada per l'autoritat judicial. La qüestió del no abonament dels dies d'inassistència injustificada serà tractada, en la Comissió Paritària si el treballador sancionat per esta raó planteja a la dita Comissió que s'hi pronuncie.
  
5. Les faltes lleus prescriuran als deu dies, les faltes greus als vint dies, i les molt greus als seixanta dies, a partir de la data en què l'empresa va tindre coneixement de la seua comissió, i en tot cas als sis mesos d'haver-se comés. Estos terminis quedaran en suspens durant la tramitació de l'expedient disciplinari, la duració de la qual no excedirà de dos mesos.
  
6. Tot treballador podrà donar compte per escrit, per si, o a través dels seus representants dels actes que suposen faltes de respecte a la seua intimitat o a la consideració a causa de la seua dignitat humana o laboral, l'empresa obrirà les oportunes diligències informatives i instruirà, si es troben indicis que ho justifiquen l'expedient disciplinari que procedisca, en el qual intervindrà la representació dels treballadors.
  
7. Les sancions imposades i la seua cancel·lació s'anotaran en l'expedient personal, i es notificaran als representants dels treballadors.
  
8. La cancel·lació de les sancions imposades per faltes lleus, greus i molt greus, s'anotaran en l'expedient personal a l'any, tres anys i cinc anys respectivament des de la data del seu compliment, a petició de l'interessat.
  
Article 35. Comité Intercentres
  
1. Es pacta la constitució d'un Comité Intercentres en el qual s'integraran les representacions dels treballadors de tots els centres laborals de l'empresa.
  
2. El Comité Intercentres estarà integrat per 5 membres. En formaran part, almenys, un representant per cada un dels centres de treball que tinguen representació sindical per mitjà de Comité d'Empresa o Delegats de Personal.
  
3. Els components del Comité Intercentres seran designats entre els representants dels treballadors dels diversos centres de treball de l'empresa.
  
4. La composició del Comité Intercentres reflectirà proporcionalment la representativitat relativa de cada central sindical, mesurada segons els resultats electorals en la totalitat de l'empresa.
  
5. El Comité Intercentres assumirà les facultats que corresponguen a les representacions sindicals dels diferents centres de treball en aquells assumptes que tinguen una dimensió, o una potencial repercussió, que afecten més d'un centre laboral, considerats en la seua globalitat o treballadors de dos o més centres de treball. Les notificacions i informacions que dirigisca l'empresa al Comité Intercentres s'entendran vàlidament realitzades encara que es referisquen o concernisquen particularment un concret centre de treball.
  
Article 36. Retribucions econòmiques
  
1. El salari estarà integrat pel salari base i els complements salarials
  
El salari base es fixa en atenció a la categoria professional del treballador i al temps ?mes, dia o hora-, de treball.
  
2. Els complements salarials compensen les condicions professionals, les circumstàncies del lloc de treball o el rendiment laboral.
  
3. El complement personal d'antiguitat per al personal fix, consistirà en un plus del 3'9% sobre el salari base per cada trienni, sense que es puga superar el límit màxim del 30%.
  
Es computarà per a la meritació dels triennis el temps de prestació de servicis laborals des que es va iniciar el treball en l'empresa, sempre que no s'haja produït cap solució de continuïtat en la relació laboral.
  
Serà tingut en compte, als exclusius efectes de percepció del plus d'antiguitat, el període de temps en el qual el treballador haja prestat els seus servicis laborals a administracions o empreses públiques amb caràcter previ a la seua incorporació a l'empresa.
  
4. El personal fix de servici i el personal no fix de l'empresa tindrà dret a un plus o complement personal d'antiguitat del 3,9% sobre el salari base per cada trienni d'antiguitat en l'empresa, sense que el dit plus puga superar el límit màxim del 30%.
  
El temps de permanència en l'empresa per a adquirir el dret a este complement personal d'antiguitat del personal fix de servici i personal no fix començarà a computar-se a partir del dia 1 de gener del 2001.
  
5. En l'aplicació, a cada treballador, del complement personal corresponent a la seua categoria professional, es tindran en compte, per a la seua revisió periòdica, la seua experiència professional, el seu acompliment laboral en l'empresa i la possessió titulacions complementàries o domini d'idiomes, que tinguen una relació directa amb el treball que exerceixen i que puguen contribuir a millorar el seu rendiment laboral.
  
6. Els complements per lloc de treball seran de major dedicació, major responsabilitat, perillositat, torns, transport i disponibilitat de desplaçament. Estos plusos estan definits, pel que fa a emissoristes operaris fixos i mòbils de vigilància preventiva i coordinadors, en el present conveni col·lectiu.
  
Es podrà aplicar un plus de toxicitat per a compensar la concurrència, en llocs de treball concrets, de circumstàncies que motiven que la prestació laboral es realitze en un entorn amb possibles incidències de substàncies o emanacions tòxiques.
  
Sobre això, els operaris que treballen en el centre de Buñol i estiguen exposats directament a la possible incidència del mercuri, percebran un plus de toxicitat per import del 8% del seu salari base mensual, exclòs el mes de vacances.
  
L'empresa prèvia consulta no vinculant amb la Comissió Paritària, podrà aplicar aquells plusos, d'entre els anteriorment detallats, que estime convenient en funció de les característiques dels llocs de treball.
  
Estos complements salarials per llocs de treball es perceben en raó a les peculiaritats del lloc laboral ocupat i, per tant, no són consolidables.
  
7. L'empresa podrà establir un complement retributiu en la modalitat de gratificació o bo per èxit d'objectius. Este complement estarà lligat al treball realitzat en relació amb unes previsions de rendiment prèviament fixades i tindrà, en general, una periodicitat anual. El dret al seu cobrament, i la quantia concreta del seu import, estarà vinculat a la satisfacció d'un conjunt de criteris entre els quals figuren la situació i resultats de l'empresa, la gestió de l'àrea o departament en què s'integre al treballador i, de forma especialment destacada, la consecució de la persona valorada dels objectius, o metes laborals, que li hagen sigut assignades per a la seua implementació en el període de temps de referència. Atés el seu caràcter de complement pel treball realitzat, no podrà ser consolidat.
  
8. En aquells treballs que permeten una quantificació per unitats de labor realitzada, es podran implantar complements o plusos per quantitat o qualitat en el treball efectuat per mitjà de primes, incentius o plusos d'activitat laboral que estimulen la superació del rendiment normal o mitjà.
  
La taula salarial que antecedeix està estructurada en dos conceptes retributius: salari base i complement personal. Els treballadors amb sou mensual percebran així mateix dues pagues a l'any amb una quantia d'un sou mensual, més el plus d'antiguitat si és el cas, cada una d'elles, sense inclusió dels complements de lloc de treball.
  
El complement personal es podrà percebre en funció de les especials responsabilitats, els coneixements professionals específics i l'experiència laboral de cada un dels treballadors. El seu import es fixarà per raó dels factors personals indicats, per a cada treballador en concret, en una quantia que no podrà superar l'establida en la taula salarial.
  
Els treballadors amb salari per dia treballat duen incorporat en este, que té caràcter de salari global, les parts proporcionals de diumenges, festius, vacances i pagues extraordinàries.
  
Article 37. Compensació de despeses de transport
  
1. L'empresa realitza una activitat productiva consistent, fonamentalment, en l'execució de contractes l'objecte de la qual és la depuració, el tractament i l'eliminació de residus urbans, agrícoles i industrials; la prevenció de vigilància d'incendis forestals; la restauració paisatgística i, en general, la gestió i l'educació mediambientals.
  
2. L'activitat de l'empresa s'exerceix, en funció de les contractes que li han sigut adjudicades en cada moment, en un nombre variable de centres de treball dispersos en l'àmbit de la Comunitat Valenciana.
  
3. Una part considerable dels centres de treball de VAERSA està situada fora dels centres urbans i de les mateixes urbs; i, addicionalment, l'activitat d'estos centres de treball s'estén per un període de temps limitat.
  
4. Els treballadors de l'empresa han de desplaçar-se quotidianament des dels seus domicilis fins a centres de treball caracteritzats pel seu allunyament i, en alguns supòsits, per la seua mobilitat.
  
5. L'empresa compensarà als treballadors, compresos en el present conveni col·lectiu per les despeses de transport derivades del desplaçament entre els seus domicilis i el seu centre de treball, en un sol viatge diari d'anada i de tornada.
  
6. La compensació del cost d'este desplaçament s'efectuarà per mitjà del pagament als treballadors d'un plus de distància, el qual tindrà el caràcter de percepció no salarial.
  
7. El plus de distància tindrà una quantia mensual de l'1,5% de l'import salarial brut del treballador.
  
8. L'import mensual del plus de distància no podrà excedir, en cap cas, del 20% de la quantia mensual del salari mínim interprofessional, sense inclusió de la part corresponent a pagues extraordinàries.
  
9. El plus de distància, atesa la seua naturalesa d'indemnització extrasalarial, no estarà subjecte a cotització a la Seguretat Social, ni a retenció de l'impost sobre la Renda de les Persones Físiques, de conformitat amb el que disposa el Real Decret 1.426/1997, de 15 de setembre.
  
Article 38. Comissió Paritària
  
Es constitueix una Comissió Paritària, composta per dos representants de l'empresa i 1 representant de cada central sindical firmants del conveni col·lectiu, amb caràcter permanent, les funcions de la qual seran les següents:
  
1. Interpretació, mediació, estudi i vigilància d'allò que s'ha pactat, seguiment del desplegament de tots els temes que integren el present conveni i els seus annexos. En especial la Comissió mitjançarà amb caràcter previ a la interposició de qualsevol conflicte col·lectiu derivat de la interpretació o aplicació del que disposa el present conveni.
  
2. Coneixerà i serà informada de la relació dels llocs de treball i plantilla, així com les seues modificacions.
  
3. Coneixerà, debatrà i informarà en els casos de reclamacions individuals i col·lectives que en matèria de vacances, hores extres, classificació i/o valoració de llocs de treball se li presenten.
  
4. Serà informada de la selecció de personal.
  
Els acords seran adoptats per unanimitat i seran vinculants per a l'empresa, els representants dels treballadors i els treballadors.
  
La Comissió es reunirà a petició de qualsevol de les parts en un termini màxim de 7 dies laborals des de la data de sol·licitud de reunió.
  
Eventualment a les reunions d'esta Comissió podran assistir una representació de l'interessat o interessats en raó dels temes que hagen de ser debatuts. Així mateix se'ls facilitarà als membres d'esta tota aquella informació o dades que siguen necessàries per a aclarir qualsevol reclamació.
  
La Comissió Paritària estudiarà i acordarà les condicions d'aquells col·lectius de treballadors que per les seues especials i peculiars funcions, no estiguen previstes en este conveni.
  
La Comissió tindrà competències en la fixació de criteris genèrics de selecció i contractació de personal.
  
La Comissió Paritària així mateix tindrà competències en matèria de formació professional i participarà en l'elaboració de tots els plans de formació per a tots els col·lectius de treballadors de l'empresa.
  
Totes les decisions de la Comissió Paritària que interpreten el conveni, aclarint els seus termes amb caràcter general, hi seran incorporades en la primera negociació que es duga a terme, després de la seua data.
  
La Comissió Paritària entendrà, així mateix, de quantes facultats de consulta o informe previ, li són atribuïdes pel present conveni.
  
La Comissió Paritària haurà de reunir-se en un termini no superior a 72 hores a partir que la reunió siga sol·licitada per qualsevol de les dues parts que la componen.
  
Article 39. Participació de l'empresa en iniciatives mediambientals
  
L'empresa manifesta el seu compromís de fomentar, la participació, l'interés i l'educació dels seus treballadors en la temàtica mediambiental, com una de les vies més eficaces per a aconseguir un desenrotllament sostenible.
  
L'empresa considera que en la seua gestió mediambiental, haurà d'afavorir una millor formació dels seus treballadors en les matèries mediambientals.
  
Conseqüentment, l'empresa es compromet a realitzar una activitat formativa, en qüestions mediambientals, dins del marc pressupostari establit, en el present conveni col·lectiu, per a la formació professional dels treballadors.
  
La realització dels cursos de formació mediambiental es tractarà en la Comissió Paritària.
  
Article 40. Condicions d'ingrés en l'empresa de col·lectius homogenis de treballadors
  
Els treballadors que siguen contractats per VAERSA, durant la vigència d'este conveni col·lectiu, i que hagen format part d'un col·lectiu de treballadors amb característiques laborals uniformes, tindran les mateixes condicions salarials i laborals que el personal inclòs en l'àmbit del present conveni col·lectiu, d'acord amb la seua categoria professional.
  
Clàusula addicional primera
  
Els acords que es puguen subscriure, entre ambdues parts, abans de l'acabament de la vigència del present conveni col·lectiu, i amb l'objectiu d'establir elements d'estabilitat en l'ocupació per a qualsevol dels col·lectius de treballadors recollits en el conveni o per algun col·lectiu de nova contractació, s'incorporaran al pacte col·lectiu des del mateix moment de la firma de l'acord en qüestió, sempre que les parts negociadores ?empresa i representació dels treballadors-, així ho decidisquen i ho facen constar de forma expressa en l'acord.
  
Clàusula addicional segona
  
En el cas que una empresa, que siga adjudicatària d'alguna de les contractes públiques assumides anteriorment per VAERSA, així ho sol·licite, se li facilitarà relación nominal dels treballadors que hagen sigut contractats, per VAERSA, per a executar la contracta pública que haja sigut adjudicada posteriorment, sense solució de continuïtat, a l'empresa sol·licitant de la informació.